Irekia Eusko Jaurlaritza - Gobierno Vasco :: Eusko Jaurlaritzak gizarte-ekonomiarako Europako esparru juridikoa eskatu du Eskualdeetako Lantaldean\nEusko Jaurlaritzak gizarte-ekonomiarako…\nKanpo Harremanetarako idazkari nagusiak, Marian Elorzak, Eusko Jaurlaritzaren ordezkari gisa, Eskualdeen Europako Batzordearen osoko bilkuran parte hartzen du. Batzorde hori aurrez aurre eta telematikoki egiten ari da egun hauetan.\nOraingoan, EEBk 13 irizpen eta 2 ebazpen aurkeztu ditu, eta Euskadik horiei 18 zuzenketa aurkeztu dizkie.\n"Gizarte-ekonomiarako ekintza-plana" irizpenari dagokionez, Eusko Jaurlaritzak eskatu du Batzordeak gizarte-ekonomiako lege-esparru europarra gara dezala eta gizarte-ekonomiako familia guztien ekintzailetza kolektiboa susta dezala.\nEra berean, "Hemendik 2030era bitarteko Garapen Jasangarriko Helburuak betetzeari" buruzko irizpenak, besteak beste, azpimarratzen du garrantzitsua dela Europako erakundeen eta Garapen Jasangarriko Helburuen aldeko politika publikoak inplementatzen dituzten tokiko eta eskualdeko gobernuen arteko interakzioa erraztea, eta 2030 Agenda klabean lan egiten duten eskualdeen esperientzia aprobetxatzea, hala nola Euskadirena.\n"Zainketen eta zaintzaileen sektorerako etorkizuneko planari" dagokionez, terminologian hainbat hobekuntza proposatzen dira, hala nola zaintza informalak edo ez-profesionalak "familia-zaintza" gisa aipatzea, edo "familia zaintzaileez" hitz egitea, adineko edo mendeko pertsonaren familia osoa hartzen baitu.\n"2030erako Europaren anbizio klimatikoa areagotzea" proiektuari dagokionez, Eusko Jaurlaritzak azpimarratu du ahaleginak egin behar direla klima-aldaketaren inpaktuetara egokitutako lurralde erresilientea ziurtatzeko.\nEusko Jaurlaritzak koordinazioa eskatu du Osasun Larrialdietan Prestatzeko eta Erantzuteko Europako Agintaritzaren eta osasun-arloan eskumenak dituzten eskualdeen artean.


Zergatik Marco Ferrari? - Erresumarako atzerako kontaketa\nMarco Ferrari-ren mezuak\nMarco - Hitz gutxiago\n... eta testigantza gehiago.\nMarco - Maitasunaren Ama naiz\nEgin maitasun eta karitatezko lan konkretuak.\nEduardo - Adiskidetu Zure Bizilagunarekin\nBarkamenik gabeak irekiera ematen dio deabruari.\nMarco - Jesusek eraldatuko zaitu\n... otoitz eta karitatearen bidez ongi etorria ematen badiozu.\nMarco - Jainkoa gauza guztien gainetik\nIzan zaitez Maitasunaren eta Karitatearen apostoluak!\nMarco Ferrari - Aukeratu nori jarraitu\nJarraitu Jesus zure aukeretan.\nMarco Ferrari - Itzuli Fedearen jatorrira\nBorrokatu, garai ilun hauetan ...\nMarco Ferrari - Jesus maitatzen\nMaite ezazue gorputza eta izpiritua pairatzen dutenengan.\nElizan zatiketa eta iskism handia egongo da.\n← Zergatik Alicja Lenczewska?\nZergatik Eduardo Ferreira? →


Transport And Logistics | gng.es\nWebgune honek cookieak erabiltzen ditu. Nabigatzen jarraituta Cookieak erabiltzeko gure politika onartuko duzu. Ados nago\nAuto-flotak eta Rentinga\nGarraioa eta Logistika\nIngeniaritza zibila eta nekazaritza\nPneumatikoetan adituak garraiobideentzako eta logistikentzako.\nAdituak gara pneumatikoetan. Merkatuaren arlo guztietan dugu ezagutza eta eskarmentua. Gure zerbitzuak gure bezeroen behar zehatzei egokitzen ditugu. Arlo bakoitzean behar ezberdinak daude, eta horiek elkartzeko dihardugu gogor lanean.\nGnG-k zerbitzu mekanikoak, elektrikoak, pneumatikoenak eta tangakoenak eskaintzen ditu industriako mota guztietako ibilgailuentzako. Hainbat markatako zerbitzu mekanikoa eskaintzen dugu; traktore eta plataforma fabrikatzaile nagusiekin egiten dugu lan.\nWeb orriaren bitartez edo 902 820 064 telefonoaren bitartez jarri gurekin harremanetan.\nGnG-n, jatorrizko zerbitzuak eskaintzen ditugu: matxura gertatzen den lekuan konpontzen dugu. Konponketak eta mantentze-lanak tokian eskaintzen ditugu.\nMugikortasun zerbitzuetan adituak gara.\nJarri gurekin harremanetan web orriaren bitartez edo 902 820 064 telefonora deituz.\nGnG-k zure autoen diagnosia egingo du pneumatikoen aldizkako jarraipena eginaz. Presio eta marrazkien balbula modernoen bitartez, datuak digitalizatu egiten ditugu gure bezeroei informazio zehatza emateko. Sar zaitez http://www.neumacheck.com/cn/empresas/gng/ orrian eta han aurkituko duzu autoen inguruko informazioa:\n- Azken azterketaren data.\n- Marrazkiaren sakonera milimetroetan.\n- Presioa eta gordetako datuak edo kurba.\nPneumatikoen kontrol optimoaren eta efizientzia hobetuaren inguruko informazio guztia izango duzu http://www.neumacheck.com/cn/empresas/gng/ orrian.\nEskaintzen ditugun zerbitzuen eta haien prezioaren inguruko informazio eguneratua aurkituko duzu beti.\nGnG Zentroak Bilatu GnG zentroak\nBilatu GnG zentroak Aukeratu probintzia Bizkaia Araba Gipuzkoa Cantabria\nGnG-ko edozein sailekin harremanetan jarri nahi baduzu hemen dituzu gure sailetako posta elektroniko guztiak. Zure iritzia oso garrantzitsua da guretzat, zuen beharrak entzuteko prest gaude beti.\nIngeniaritza zibil saila\n24 orduko saila


Eskumuturreko - Wikipedia, entziklopedia askea.\nEskumuturrekoa elementu apaingarri bat da, orohar zilindro formakoa, eskumuturretan jartzen ohi dena, oinentzako fabrikatutako modeloak ere badauden, orkatilekoak, beste eskumuturreko batzuk zakilarentzako erabiltzen dira. Ohi, metalezko eskumuturreko sendoagoak dira, barnetik, zakila barrabilekin batera jartzen da. Ehundutako eskumuturrak ere daude.\nEskumuturreko motak[aldatu | aldatu iturburu kodea]\nMetal preziatuzkoa (urrea, zilarra...), fantasiazkoa, zurezkoa edo harizkoa\nErabiltzen diren tokiaren arabera\nEskuetan eta oinetan\nLehen, urrezko eskumuturrekoak erabiltzen ziren, euren jabeen botere ekonomikoaren adierazgarri zirenak. Denboraren igaroan, eboluzionatzen joan dira, eta modu ezberdinetan eta elementu ezberdinekin fabrikatu izan dira. Antzina, zeltek, euren diseinuaren edertasunagatik biziki baliotsuak ziren eskumuturreko mota bat fabrikatu zuten. Hauei torke deritze. Eskumuturrekoak lotuta doazenean, esklabu ere deitzen zaie, eta hauek solidoak direnean eta zilindro zabalago baten forma dutenak, besoko izena hartzen dute.


Armañongo Parke Naturala | Euskadiko Nekazalturismo eta Landa-etxeak | Nekazalturismoa Elkartea\nArmañongo Parke Naturala\nBizkaiko mendebaldeko muturrean (Kantabriako mugan) dago Ranero edo Armañongo Parke Naturala, Enkarterriko mendigune adierazgarrienetakoa. Karrantza eta Aguera ibaien haitzarteen artean hedatzen da, mendiz eta mendixkaz osatutako 2.996 hektareako landa-ingurune zabalean. Armañon tontorra (854 m) da mendigunearen punturik altuena, baina honako mendi hauek ere nabarmendu daitezke: Ranero (737 m), Surbias (638 m) eta Jorrios (837 m).\nSailkapena: Natur Parkeak\nBizkaia: Karrantza Harana/Valle De Carranza, Trucios-Turtzioz.\nTel. 946 800 226\nFax. 946 801 356\nKarrantza Haraneko Turismo Bulegoa\nTel. 946 806 857\nFax. 946 806 520\nErliebe ikusgarria duen paisaia nagusiki karetsua da eta, bertan, harkaitzak, lapiazak, dolinak eta arrailak dituzten forma karstikoak dira nagusi. Zorupean balio geologiko, paleontologiko, espeleologiko eta biologiko garrantzitsua duten 200 kobazulo baino gehiago daude. Horren ildora, nahitaezkoa da Pozalaguako Kobazuloa bisitatzea. 1957an aurkitu zuten eta estalaktika eszentriko bitxiak ditu nabarmentzekoen artean: beheraka hazi beharrean, edozein norabidetan hazten dira. Ranero auzotik (Karrantza Harana) bi kilometrora dago kobazuloa eta bisita turistikoak hartzeko prestatuta dago. Era berean, 400 metro baino gehiagoko luzera, 250 metroko zabalera eta 90 metroko altuera duen Karlistaren Torka (Europako barrunbe handienetakoa) ere aipatu beharra dago.\nKarrantza Haranean, Trucios-Turtziozen eta parke naturalean bertan, ondo seinaleztatutako ibilbide ugari daude. Horrez gainera, beste hainbat toki ere bisitatzea merezi du: Sopeñako artadia, Balgerriko pagadia, Karrantza Haraneko monumentu megalitikoak (Cabañako nekropolitik Cotobaserora doan ibilbidea, esaterako), bertatik gertu Balmaseda hiribildu monumentala, Avellanedako Juntetxea edota Karpin Abentura parke tematikoa horietako batzuk baino ez dira.\nMendigunearen ezaugarri karetsuari esker, saguzarren espezie anitz bizi dira Armañonen; horietako batzuk, galzorian daude Europan. Harkaitzetan bizi ohi diren hegazti ugari ere aurki ditzakegu erliebe malkartsu honetan. Bestalde, lurralde honek eta Kantabriako baso zabalak bat egiteak, fauna aberastasuna areagotzeaz gainera, animalia ugaztun batzuek (otsoa, esaterako) sartu-irtenak egitea errazten du. Eremu honetan bakarrik bizi diren beste espezie batzuk ere aipatu behar dira: erbinubide zuria eta elur-lursagua, besteak beste.\nLandarediari dagokionez, inguruko laborantza eta, batez ere, abere-hazkuntzarekin harreman estua duten landare belarkarak eta zuhaixka itxurakoak dira nagusi. Hala ere, bertako basoak ere azalera handia hartzen du. Artadi kantauriar zabalak daude, esaterako, Jorrios mendiaren ekialdeko hegalean, Sopeñako eguteran eta Karrantzako ibaiaren erreka-zuloan; pagadiak, Armañongo laiotzean, eta hariztiak eta baso mistoak, hegal eta ibarbideetan.\nSarbidea: Karrantza Haraneko erdigunetik Molinarrera joango gara eta Riosecora iritsitakoan, Ranerora eramango gaituen BI-4668 errepidea hartuko dugu. Horren ondoren, Pozalaguako kobazuloetara doan pista estua jarraituko dugu.\nBalmasedara doan BI-630 errepidea hartuta ere irits gaitezke Armañongo Parke Naturalera. Torkatxas auzoan Gertaera Oneko Andra Mariaren santutegira eramango gaituen errepidea hartuko dugu.\nTrucios-Turtziozetik, Romaña eta Cueto auzoetatik hel gaitezke Armañonera. Gorantza joango gara bidean aurkituko dugun seinaleztapena jarraituta.\nGarraio publikoa: Autobusez: Bizkaibus autobus zerbitzuaren Balmaseda-Lanestosa lineak Karrantza Haraneko Ambasaguas auzoan geltokia du. Pozalaguako kobazulotik 8 kilometrora dago auzo hori.\nTrenez: FEVEk ere Ambasaguas auzoan geltokia du.\nAparkalekua: Pozalaguako kobazuloan eta Gertaera Oneko Andra Mariaren atsedenlekuan aparka daiteke.\n50€ arte (1)\n50€tik 65€tara (0)\n65€ baino gehiago (0)\nEtxetik kanpo (1)\nOrdainketa dirutan eta txartelarekin (0)\nHitzegiten diren hizkuntzak: (0)\nLaukiz/Bizkaia (30km-ra) Erakutsi mapan


Zapalkuntzak, behin eta berriz | Zapalkuntzak, behin eta berriz – iparraldekohitza\nBortizkeria matxistak hiru emazte hil ditu 2019an Ipar Euskal Herrian. Baionako meskitan atentatu islamofoboa pairatu dute, gizon batek tiroz bi zauritu eraginik. Pausa aterpean polizia ohi baten jokamoldeak salatu dituzte. Eta Uztaritzen bost hautetsi joan dira euskaraz aritzea ukatu zaielako\nEskubideen berdintasunaren aldeko mobilizazioek markatu dute 2019. urtea Lapurdin, Nafarroa Beherean eta Zuberoan. Hizkuntza, migrazioa, generoa, erlijioa… Gaiak askotarikoak izan dira, baina, duintasunez bizi ahal izateko eskubidea aldarrikatu, eta neurriak eskatu dituzte aldi oro norbanako eta eragileek.\nAzken urteetan bezala, ikastoletarako eskatzen zituen irakasle postuengatik borrokatu behar izan du Seaskak. Negoziaketa eta mobilizazio andanaren ondotik, uztailaren hasierarako lortu zuten akordioa Parisekin. Abendu hasieran egin dute aurten izendatu akademia ikuskari berriarekin lehen bilkura; “egokitzat” jo zuten bi aldeek, eta urte hasieran berriz elkartzekotan gelditu dira.\nBaina lizeoetako erreforma izan da aurtengo gatazka nagusienetakoa. Frantziako Gobernuaren proiektuak ez du sail elebidunarentzat orain arte bezala koadro bereziturik pentsatu, eta euskarazko irakaskuntza kaltetua izanen zela salatu dute eragile andanak urte guzian. Hala ere, horrela hasi da ikasturtea, eta zenbait eremutan kopuruen apaltze bat ikusi dute, erreformari egozten diotena. EEP Euskararen Erakunde Publikoak proposamena helarazi dio Hezkuntza Ministerioari sail elebiduna ere erreformaren koadroan integratzeko. Azken berrietan, proposamena aztertzen ari dira ministerioan.\nApirilean, Uztaritzeko bost hautetsi abertzalek dimisioa aurkeztu zuten, herriko kontseiluan euskaraz mintzatzeko eskubidea ukatu ziotelako; Bruno Karrere auzapezak, itzulpen sistema legez kanpokoa zela erranez defendatu zuen bere postura. Aferak erreakzio gutxi eragin du, izan euskalgintzan nola mugimendu abertzalean.\n2018ko udazkenean ireki zuten Baionako Pausa atseden zentroa, bidean diren migranteei harrera egiteko. Urte batez, 10.000 pertsona errezibitu dituzte. Diakite kolektiboaren, Atherbea elkartearen eta Euskal Elkargoaren arteko hitzarmen batean oinarritzen zen hasieran, baina Atherbeak erretiratzea erabaki zuen aurtengo urri bukaeran, Jean Rene Etxegarai auzapezak izendatutako misio kargudun batek sortutako arazoen ondorioz. Ordu arte, Atherbeak zazpi langile zituen zentroan, baina hitzarmenaren bukaeraren ondotik, seik ez zuten segitzeko proposamenik ukan Elkargoarengandik.\nAzaro hasieran, langile ohiek Pausako egoera salatu nahi izan zuten, eta Rambo izengoitiarekin ezaguna den misio kargudunaren egiteko moldeak argitara atera zituzten.\nMigranteen arteko bereizketa egiten zuela erran zuten hainbat lekukok: magrebtarrei sartzeko debekua ezartzea erabaki zuen. Migrante batek kontatu zuen ostikoka iratzarri izan dituela, edo finkatutako ordutegitik kanpo agertzen zirenak kanpoan utzi izan dituela. Galdeketa zorrotzak egiten zizkiela ere salatu zuten, errefuxiatuen argazkiak hartuz. Nehork ez daki nora igorri dituen informazio horiek.\nJean Rene Etxegaraik erran zuen lekukotasun horiek guztiak “faltsuak” zirela. Hala ere, zentroaren kudeatzeko, “autoritate bat” beharrezkoa zela onartu zuen. Gizona “hautatua” zuela erran zuen eta bere lanean “oreka” atzemana zuela zehaztu zuen. Rambo deituriko gizon hori, jendarmeriako GIGN eliteko unitateetako agente ohia da. Atherbea elkarteak segurtasun misio karguduna bere autoritatepean ezartzeko galdea egin zuen, baina Etxegaraik uko egin zion galde horri.\nElkargoak proiektu hori bakarrik diruztatzeko laguntza bilatu zuen. Hasteko, Frantziako Estatua auzitan ezarri zuen. Hain zuzen ere, dionaren arabera, Estatuaren betebeharra da horrelako proiektu bat ekonomikoki asumitzea. Prozedura judiziala ez da oraino aitzinatu. Horregatik, mezenas baten laguntza ekonomikoa aipatu zuen Etxegaraik.\nHemendik aitzina, Pausarentzat milioi bat euroko funtsa sortu du Frantziako milioidun batek, migranteei harrera egiten dieten lau proiekturi laguntza ekartzeko. Olivier Legrain psikoterapeuta da funtsaren burua. Enpresaburu ohia, Lafarge enpresaren adar baten bidez aberastu zen.\nAurten lau emazte hil dira bortizkeria matxistarengatik Euskal Herrian; horietarik hiru, Lapurdin. Urruñan gertatu zen lehen hilketa. 81 urteko emazte bat, Mayie Nervi, bere senarrak tirokat\nEMAKUMEAREN AURKAKO INDARKERIA. INDARKERIA MATXISTA. MOBILIZAZIOA. Bortizkeria matxistaren kontrako kolaketak Baionan. “Matxismoak hiltzen du”\nu zuen ekainaren 17an. Poliziaren hipotesiaren arabera, emaztea hil eta gero bere buruaz beste egin zuen gizonak. Emakumeen Mundu Martxak deiturik, Urruñan elkarretaratze bat egin zuten hilketa hori gaitzesteko.\nEgun zenbait berantago, ekainaren 25ean, emazte bat hilik aurkitu zuten Bardozeko etxe batean (Lapurdi). Samuel Vuelta Simon Baionako prokuradoreak azaldu zuen, gizonak emaztea hil zuela, eta bere buruaz beste egin zuela gero, tiroz; gizonak 90 urte zituen, eta emakumeak, Chantal Montek, 72. Biktimaren familia kexu agertu zen prentsak eta auzapezak aferari eman zioten trataeraz, eta “feminizidioa” izan zela azpimarratu zuten. Monteren hilketa salatzeko ekainaren 28an eginiko elkarretaratzean izan ziren biktimaren alabak eta alabatxiak, eta auzapezarekin elkarrizketa gatazkatsua izan zuten. Monteren alabatxi Salimaren arabera, “ezin erranak diren hitzak izan ditu prentsan, baita gure aurrean ere, hiltzaile baten gorazarrea eginez”. Izan ere, Jean Paul Diribarne auzapezak adierazi zuen “herria, gizon horri gertatu zaionari begira, hunkitua” zela, eta “familia dramatzat” jo zuen hilketa. Horrek “biktimaren duintasunaren kontra” egiten duela salatu zuen Salimak.\nAzaroaren 2an, Baionan gertatu zen hirugarren hilketa matxista. Emaztearen gorpua uspelez beterik atzeman zuen Poliziak, eta bikotekidea atxilotu zuten, hark hil zuelakoan. Aurrekariak zituen bortizkeria matxistagatik.\nMugimendu feministak neurriak galdegin ditu urte hastapenetik eta 2019. urte hau, Frantziako Estatuan, Nous Toutes mugimenduak markatu du. Kolektiboaren kontaketaren arabera, 144 emazte hil dira bortizkeria matxistagatik aurten. Gobernuari neurri indartsuak hartzeko galdegin diote, eta horri erantzuteko, Emmanuel Macronek indarkeria matxistaren kontrako Grenelle-a ideki zuen. Hiru hilabete iraun zituen eztabaida horrek, eta Gobernuak neurriak proposatu zituen. Elkarte feministen iritziz “eskasak” dira neurri horiek. Azaroaren 23an, manifestazio “historiko” bat antolatu zuen mugimendu feministak egoera horren salatzeko. Baionan, ehunka jende bildu ziren Bortizkeria sexista stop lelopean. Feminizidio biktimak ohoratu zituzten.\nUrriaren 28an, gizon batek atentatu islamofobo bat egin zuen Baionako meskitan: tenpluari su ematen entseatu ondoan, han ziren bi gizonen kontra tiro egin zuen. Larriki zauritu zituen 74 eta 78 urteko bi gizonak. Erasotzailea arrastatua izan zen laster Seinautzen (Okzitania), eta preso altxatua. Etxean, arma gehiago atzeman zizkioten Fronte Nazionaleko hautagai izan den militar ohi horri. Baionako ospitalera eramanak izan ziren bi zaurituak, hilabete bat berantago, osagarriz doi bat hobeturik badira ere, sendatzeko bide luzean dira oraino. “shock egoeraren” ondorioz.\nAtentatuaren ondotik, bi egunez hetsirik egon zen otoitz lekua. Baionako elkarte batzuek elkarretaratze bat antolatu zuten berehala islamofobiaren kontra eta biktimen sustengatzeko.\nProkuradoreak azaldu duenez, erasoaren oinarri gisa azalpen nahasiak eman zituen gizonak. Poliziei azaldu zien Parisko Notre Dame katedraleko sutea “mendekatzeko” eraso ziola Baionako meskitari. Joan den apirilean su hartu zuen katedralak, eta, ikerketen arabera, istripua izan zen: eraikinean egiten ari ziren obretan sortu zen sua. Atxilotutako gizonak, ordea, musulmanekin lotu zuen Parisko sutea —katedralak su hartu zuenean eskuin muturreko sareetan hedaturiko teorietako bat izan zen—.\nKasua “afera kriminal gisa” ari dira ikertzen, eta anartean preso segitzen du akusatuak.\nErasoari erantzun herritarra eman nahi izan diote Baionako hainbat elkarte eta biztanlek. Joan den igandean, Santa Gurutze Gainen auzoko herritar batzuk eta zenbait elkarte bildu ziren martxa baten egiteko, biktimei sustengua eman eta islamofobiari “aski da” errateko. Bitkimetako bati, aurreskua eskaini zioten.


Dragoi Bola Kai [98/98][x264][1080p][Mega] - Page 9\nBehera joan Orria 1 ... 6 7 8 9 10 11 12 13\n2012ko Martxoaren 08a, 22:52:57 #120\nEsan duten moduan, ez da bikoizketaren errua, produkzioarena baizik, TOEIrena ahin zuzen. Baino jakinda lehenik eta behin nolako txapuzak egiten dituzten (OSTaren arazoak, etab) ez da harritzekoa! Dena den gauza bat esan nahi dut. Ikusten baduzue ere Goku Super Saiya bihurtzen den momentuan ere, nahiz ta "Chou super dragon soul" abestia nahiz momentu horretan oso ondo geratu izana, beste une baten jarri zuten (Goku nameken osatzen denean), zentzurik ahal dauka? Ez, baino... Japoniarrak hauek badakizue zer nahi dabeten, dirue, dirue ta dirue...\n2012ko Martxoaren 08a, 23:04:53 #121\nAipamenaren egilea: Taichisan Noiz: 2012ko Martxoaren 08a, 22:52:57\nGauza da OST berria korrika eta presaka jarri zutela, zeren eta plagio salaketa jartzeko mehatxua egin zietenean, DB KAI internazionalki saltzeko puntu puntuan zeuden, eta klaro, dena pikutara joan ez zedin musika guztia aldatu zioten, baina une bakoitzari egokein zein etortzen zitzaion fijatu gabe. Ta ikusten duzue zein izan den emaitza xD\n2012ko Martxoaren 08a, 23:05:56 #122\nJendea flipatuta bizi da, facebooketik kexatzen TV3i? :barre: :barre: :barre:\n2012ko Martxoaren 08a, 23:10:28 #123\nBeno, jesiten jarri dut, eskerrik asko!!\n2012ko Martxoaren 08a, 23:12:57 #124\nAipamenaren egilea: Aju Noiz: 2012ko Martxoaren 08a, 23:05:56\nBai bai, eta irain fuerte eta guzti gainera xD.\nEr: Dragoi Bola Kai - 90/98 - [x264][1080p][RS/MF]\n2012ko Martxoaren 09a, 13:45:55 #125\n90erarte igota. 4 falta zaizkio emititzeko ETBri, ea gaur bukatzeko detallea daukan.\n2012ko Martxoaren 09a, 18:01:23 #126\nEgurra!! Eskerrik asko beste 10 hauengatik ere!!\n2012ko Martxoaren 10a, 01:34:31 #127\nGauza bat, 62. atala ikusten, Trunks androideei buruz mintzatzen da 16. minutuan eta "non daude 3 haiek?" esaten du. Hori zer da bikoizketa kagada, edo zer esan nahi du? Ze etorikizunean 2 androide baino ez zeuden...\nEr: Dragoi Bola Kai - 96/98 - [x264][1080p][RS/MF]\n2012ko Martxoaren 10a, 16:43:52 #128\nHurrengo 6ak jarrita. Astelehenean emango dituzte falta diren bi atalak.\nEr: Re:Dragoi Bola Kai 4/98 [x264][1080p][MU]\n2012ko Martxoaren 13a, 12:13:22 #129\nEr: Dragoi Bola Kai - 98/98 - [x264][1080p]\n2012ko Martxoaren 13a, 12:27:06 #130\nk nire releasea patxadaz hartuko dut, batez be atalak ikusi behar ditudalako bikoizketaren kastinga egin ahal izateko, baino zurea egoten den bitartean ez daukate arazorik edukiko zeleekXD\nBide batez gauzatxo bat... Zergatik ez dugu uzten DRAGOI BOLA bereiztear? batez be D sailean nahiz ta DB gehiena izan , telesail gehiago daude ta ez dakit,... desitsurosoa da niretzako.\n2012ko Martxoaren 13a, 13:56:23 #131\nEskerrik asko, ia ikusteko astia noiz daukadan!!\nAipamenaren egilea: Taichisan Noiz: 2012ko Martxoaren 13a, 12:27:06\nErantzun kopurua ikusita interes gehien sustatzen duena dela, eta horrek merezi du nire ustez txintxeta edukitzea.\n2012ko Martxoaren 13a, 14:40:40 #132\nPosible al da D-ren barruan Dragoi Bola izeneko karpeta moduko zerbait sortu eta, bertan, orain dauden 10 hariak sartu?\nBestalde, itxura begiratzekotan, uste dut adostu beharko genukeela nola jarri hari guztien izenburuak. Nik aurretik, alfabetikoki ordenatu ahal izateko, izenburua jartzen dut, baina besteok zerbitzariaren izena. Azken hau, batzuetan MF jartzen da eta, besteean, MEDIAFIRE (adibidez). Nik hau proposatzen dut, baina aldatuko ditut neriak kontrako iritzia gehiengoa bada:\nIzenburua, zerbitzaria (modu trinkoan), Atal kopurua, Bertsioa (Divx, x264, Xvid, etab.)\nIritzien zain, ondo segi.\n2012ko Martxoaren 13a, 15:49:44 #133\nBale, nigatik ondo. Post guztiak orden horretan jarriko genituzke orduan. Arazorik gabe, baino orduan Igoera guztietan izan beharko litzake berbera.\n2012ko Martxoaren 13a, 16:09:24 #134 Azken aldaketa: 2012ko Martxoaren 13a, 16:15:12 zumarra(e)k egina\nBai. Nik hau "Igoera" atalean jarriko nuke, Serieak, Pelikulak, etab.\nGora joan Orria 1 ... 6 7 8 9 10 11 12 13


Axularren �Gero� Bilbon, laurehun irakurle eta ia lau mendeko bidaia - GARA\nAxularren �Gero� Bilbon, laurehun irakurle eta ia lau mendeko bidaia\nAtzo, estreinako aldiz, goizeko zortzietan hasi eta iluntzeko zortzietan bukatu, laurehun irakurle txandakatu ziren Arriaga antzokian, Axularren «Gero» etenik gabe irakurtzeko, Elkarlan osatzen duten euskaltegiek ikasturte bukaeran ospatu ohi duten jaiaren barnean.\nAxularrek idatzia omen da «Dabilen harriari ez zaio goroldiorik lotzen». Eta Sarako erretoreak orain ia lau mende idatzitako «Gero» liburua badabil, atzo Bilboko Arriaga antzokian euskara ikasle eta gizarte eragileen ahotsetan entzun genuenez.\nAurten estrainekoz, Axularren «Gero» lanaren etenik gabeko irakurketa egin zuten atzo bertan, Elkarlan osatzen duten hiru euskaltegiek -Bilbo Zaharra, Joan Mateo Zabala eta Gabriel Aresti- antolatua, goizeko zortzietan hasi eta iluntzeko zortzietan bukatu. Eta gero, erromeria alai batek eman zion bukaera jaiari, Kafe Antzokian.\nGoizeko zortzietan Joan Mari Irigoien idazleak zabaldu zuen liburua eta hamabi ordu geroago, Pedro Alberdik itxi, iluntzeko zortzietan. Irakurleen artean, baziren euskararen mundura hurbildutako berrehun ikasle inguru, goi mailetakoak zein hasiberriak (gehienak Bilbo Zaharra euskaltegikoak), hilabetetan zehar testuak prestatzen jardun dutenak. Eta baita gizarteko makina bat ordezkari ere. Izen ezagunenen artean: Andres Urrutia Euskaltzaindiako lehendakaria, Garbiñe Biurrun epailea, Miren Azkarate agintaria, Miren Agur Meabe idazlea, Julio Ibarra kazetaria, Natxo De Felipe musikaria, Joane Somarriba txirrindulari ohia eta Atheticeko zenbait jokalari, bakoitza aurretik prestatutako testua eskuan.\nMunduan barreiaturik dauden Euskal Etxeek ere parte hartu nahi izan zuten ekimenean eta aurretiaz grabatutako imaginak igorri zituzten, Arriaga Antzokiko plazan jarri zuten pantaila erraldoian eguneko momenturik bitxienak ikus genitzan. Axularren «Gero», Sidney, London, Praga, Erroma edo Amerikako «euskaldunek» irakurria.\nPedro Alberdi, Sarako apaizaren liburua eskuan, ez zen irakurmahai ondotik ia egun osoan mugitu. Idazle eta Bilbo Zaharra euskaltegiko irakasle, bera genuen irakurtaldiaren antolatzaile nagusienetarikoa. Ekimenaren jarraipenaz galdetuta, gerokoak gero erantzun zigun, baina oso pozik agertu zen aurreneko irakurtaldiak izandako harrera eta partaidetzarekin. Gainera, eta laurehun partaide baino behar ez ziren arren, askoz jende gehiagok ere agertu zuen klasikoa irakurtzeko borondatea. Euskal Telebistak irakurtaldia zuzenean ikusteko aukera eskaini zuen, www.euskaltelebista.com/axular atariaren bitartez.\nAtzo Elkarlan euskaltegiek antolatutako irakurketa baino lehen, Bilbo Zaharra Forumak antolatuak zituen hiru hitzaldi, «Axular gaur» lelopean. Lehena, Axular bera protagonista duen «Lur bat haratago» liburuaren egileak, Joan Mari Irigoienek eman zuen. Bigarrenak Txema Larrea eta Aingeru Epaltza izan zituen hizlari. Nafarrak Axular uger eta iluna, deabruarekin tratuak ere badituena izan zuen hizpide. Azkena, Aurelia Arkotxa eta Beñat Oihartzabalek eman zuten Euskaltzaindiaren Bilboko egoitzan, herenegun.\nBerrehun euskara ikaslek eta gizartearen sektore ezberdinetako beste horrenbeste izenek aurretiaz prestatutako pasarteak irakurri zituzten. Joan Mari Irigoien idazleak ireki zuen liburua goizeko zortzietan, eta Pedro Alberdik itxi iluntzeko zortzietan.\nLekua: Arriaga antzokia (Bilbo).\nData: Atzo, ekainak 19.\nOrdua: 8.00etatik 20.00etara.\nPartaideak: 400 irakurle.\nPedro Agerre «Axular», Sarako apaiza\nPedro Axular Azpilikueta Urdazubi (Nafarroa) herrian jaio zen 1556an, eta Saran (Lapurdi) hil, 1644an. Jaiotetxeak eman zion «Axular» goitizena lapurteraz mintzo eta 1600 urtea geroztik Sarako apez izan zen idazleari. Bertako eskolako kide eta Shakespeare eta Cervantesen garaikide, 1643an Bordelen inprimatua eman zuen argitara euskal literaturako klasiko den «Guero, bi partetan partitua eta berecia» sermoi liburua. Villasanteren ustez «euskal prosaren benetako kreatzaile» dugu Axular, eta Mitxelenaren esanetan, «euskaraz argitaratutako lehen liburu hiritarra» «Gero».\nAtzoko irakurtaldia abiatu zuen Joan Mari Irigoien idazlearen iritziz, «arnas luzeko esaldiak eta dotorezia handia» dira liburuaren ezaugarririk aipagarrienak eta testuak, «bere baitan daramaten musikaltasunagatik, ozenki irakurtzeko eginak» direla uste du Patxi Salaberrik. Alta, bada Sarako erretorearen sermoiak euskara ikasleek irakur ditzaten aproposak ez direla uste duenik ere, Ur Apalategi kasu.\nAtzoko irakurtaldian, Villasantek egindako edizioa probestu zuten, laurehun ataletan banatua aurkitzen baita. Alta, latinez idatzitako testu zatiak alde batera uztea erabaki zuten antolatzaileek. Sarean badago liburu osoa aurkitzea, Villasanteren edizioan, <www.vc.ehu.es/gordailua/Axular> eta <klasikoak.armiarma.com/idazlanak/A/AxularGero> atarietan.


Debagoiendarren arteko eskubaloi derbian oñatiarrak nagusi - Debagoiena - Goiena.eus\nDebagoiendarren arteko eskubaloi derbian oñatiarrak nagusi\nXabi Gorostidi 2017-02-05 13:06\nIturripeko harmailak jendez bete dira Ford Mugarri Arrasatek eta Izarraitz Muñoz Aloña Mendik jokatu duten norgehiagoka ikusteko. Partidu hasieratik hartu dute aurrea markagailuan oñatiarrek, baina alde txikiekin. Bigarren zatian etxekoek lehia berdintzea lortu dute (15-15), baina bukaeran Oñatikoak garaile 20-22.\nGiro polita eta harmailak jendez beteta egon dira gaur goizean Iturripen jokatu den eskubaloi derbia ikusteko. Euskadiko senior ligako 17. jardunaldian Ford Mugarrik Izarraitz Muñoz Aloña Mendiren bisita jaso du. Txantxikuarrak sailkapeneko lehen postuan berdinduta heldu dira, baina Arrasatekoek laugarren postuari heltzeko etxean garaipena lortzeko beharra zuten.\nEspero zitekeen bezala partidu gogorra eta borroka handikoa izan da. Lehen zatian Aloña Mendikoek lan mardula egin dute defentsan. Presioaren eta falten bitartez etxeko taldearen erasoak geldiarazteko gai izan dira, eta Arrasateko taldea baino finago aritu dira eraso lanetan. Momentu batean lau goleko abantaila hartzera heldu dira, baina etxekoen erreakzioaren ondoren 9-11ko emaitzarekin heldu dira atsedenaldira bi taldeak.\nBigarren zatian min handiago egin dute Ford Mugarrikoek, eta 45. minutuan 15-15 berdintzera heldu dira. Aurretik jartzeko aukeraren bat edo beste izan arren, Aloña Mendikoek aurrerapausoa eman dute, eta hiru goleko aldea lortu dute markagailuan. Buelta ematea ezinezkoa zirudien etxekoentzat, baina partidua amaitzeko lau minuturen faltan, epaileak bi minutuko bi zigor ezarri dizkio Aloñako Jon Irizarri. Lehena faltagatik eta bigarrena protesta egitearren.\nPartidua berdintzeko ahaleginak egin ditu Ford Mugarrik, baina oñatiarren atezainak gelditu garrantzistuak egin ditu, eta amaiera bisitariak nagusi 20-22. Partiduko goleatzaile nagusia Aloña-Mendiko Andoni Bernal izan da, 7 golekin, eta bigarrena, aldiz, Ford Mugarriko Kepa Zelaia, gol bat gutxiagorekin.\nHarmailatik saioan, laburpena\nAstelehenean, 22:00etan hasiko den Harmailatik saioan, partiduaren laburpena ikusteko aukera izango da.


10 Munduko Urpekaritza Onenak | Save A Train\nHasiera > Bidaia Islandian > 10 Munduko Urpekaritza Onenak\nOzeanoen sakonean, zibilizaziotik ezkutatuta, eta denborak ukitu gabe, diren 10 munduko urpekaritza gune onenak. Koralezko arrezife koloretsu eta distiratsuetatik hasi eta II, itsas bizitza basatia, eta zulo urdinak, prestatu urpekaritza ekipoa, urpekaritza saio hau zirraragarrienetarikoa delako.\n1. Txinako Urpekaritza Gune Onena: Harresi Handia\n10 milioi turista bidaiatzen dute urtero Txinako Harresi Handira, baina oso gutxik dakite urpekaritza egin dezaketela munduko gune adierazgarrienetako batean. Jende gehienak 21o00 km-ko horman zehar ibiltzen diren bitartean, sare sozialetarako argazkiak ateratzea, Panjiakou urtegia urpeko urpekaritza gunea da. Txinako Harresi Handia Munduko Mirari bakarra da, benetan murgildu zaitezke.\nAgian ez da Indonesia edo Fiji urpekaritza bezain liluragarria eta ederra izango, baina erabat atzeratuko zaitu Txinako Harresi Handiaren ikuspegia. Ez bakarrik ingurua goitik mirestea, baina hasieratik deskubrituz, adreiluetatik gora, milaka urtetan geldirik dagoen egitura, bizirik irauteko natura arriskuak, dinastiak, eta aldaketa politikoak.\nMurgiltzeko Garairik Onena:\nTxinan Harresi Handian urperatzea esperientzia erronka da urpekari aurreratuentzat ere. Arrazoia tenperatura baxua da, gehienez iritsiz 10 11 ° C-ra, tan 7 metro sakonera udan. Hori dela, Harresi Handian urperatzeko garairik onena ondo prestatuta zaudenean baino ez da. Baldintza gehigarria da gutxienez osatutako 100 to 200 aisialdiko urpekarientzako murgilaldiak.\n2. Erresuma Batuko urpekaritza gunerik onena: Gales\nKobazuloekin, 500 naufragoak, eta itsas bizitza bikaina, Galesko kostaldea urpekaritza egiteko leku harrigarria da. Hemen 50 metrotik gora murgildu zaitezke Skomerreko uretan, eta Skokholm, eta Middleholm uharteak. Ikusgarritasuna inguruko onenetarikoa da, itsas bizitza ederra miresteko eta Bigarren Mundu Gerrako hondamendiak ezagutzeko aukera ematen du, historiara bazoaz.\nLortutako pertzepzioa duen arren, Gales benetan urpekaritza leku zoragarria da Europan. Adibidez, Pembrokeshireko Skomer Marine Reserve Galeseko urpekaritza gune onenetako bat da: catfish, izurdeak, itsas bareak eta itsas zaldiak, Ezagutuko dituzun itsas izakietako batzuk baino ez dira.\nWith 20 urpekaritza leku desberdinak, Portofino a baino gehiago da Europako kostaldeko herri xarmangarria. Etxe xarmangarriez gain, jatetxe, eta hondartzak, Liguriako kostaldea urpekaritza gune zoragarria da Europan.\nLehenik eta behin, Portofino Itsas Erreserbak arrezife eta hondoratze harrigarriak eskaintzen ditu urpekari hasiberri eta aurreratuentzat. Bigarrenik, Kristoren estatua, Amildegiko Kristoa goikoetako bat da 5 urpekaritza guneak Portofinon. Azken, baina ez, gutxienez, Kanadako MOHAWK oreinen hondoratzea beste urpekaritza erakargarri bat da 20-40 metro.\nAmaitzeko, Portofinoren urpekaritza guneak ezin hobeak dira zure lehen urpekaritzarako, eta beste harrigarri bat ezagutzeko harridura naturala esperientzia handiko urpekaria bazara.\nMilan Portofinora Tren batekin\nVenezia Portofinora Tren batekin\nFlorentzia Portofinora Tren batekin\nTurin Portofinora Tren batekin\n4. Urpekaritza Gune Onena Frantzian: Frantziako Guadalupe Uharteak\nKaribeko paradisuan, Guadalupeko uharteak Frantziako urpekaritza zeruko zati txiki bat dira. Uharte multzo txiki hau La Grande Terre-k osatzen du, eta Petite Terre, sumendi baten etxea, euri basoa, paisaia eta hondartza ederrak, eta garrantzitsuena Europako urpekaritza gune onenetarikoa.\nGuadalupe uharteak ez dira Bali edo Belize bezain ezagunak, baina itsasoko bizitzak, zalantzarik gabe, urpean mantenduko zaitu oporraldi guztietarako. Cousteau Itsas Erreserba Guadalupeko urpekaritza gunerik onena da, fauna eta flora zoragarriekin, tunelak, kobazulo dortokak, eta urpekari abenturazalearentzako ezkutuko leku gehiago, eta Karibeko uretan itsas bizitzaz gozatu nahi duten lehenbizikoei.\nGuadalupe Uharteetan Murgiltzeko Une Onena:\nUraren tenperatura 23-28 ° C izaten jarraitzen du urte osoan Guadalupen, nahi duzunean urpekaritzara etor zaitezke.\n5. Orkada uharteak, Eskozia\nBelardi berdeen gainetik, muinoak, eta mendiak, Orkada uharteek munduko itsas historiarik onena dute. literalki, badaude 7 ontziak Eskoziako Orkada uren hondoan. Scapa Flow-eko Alemaniako Itsaso Handiko Flotako hondoratu hauek, in 1919.\nNaufragioez gain, ur gardenetan esploratzeko itsas fauna harrigarria dago. Adibidez, Churchill Barriers eta Yesnaby edo Inganess urak ezin hobeak dira itsasoko bizitza basatia antzemateko.\nOrkada uharteetan murgiltzeko unerik onena:\nAste Santutik azarora, tenperatura 13 ° C denean.\n6. Europako urpekaritza gune onenak: Silfra, Islandia\nBi kontinenteen artean, bihotzean Thingvellir Parke Nazionala, Islandiako ur garbienak urpekaritza esperientzia harrigarriaren zain zaude. Silfrako ezaugarri geologiko bereziek tunel eta leize misteriotsuak eskaintzen dizkiete esperientziadun urpekariei.\nSilfran urpekaritzan gauzarik zirraragarriena fisura da. Urpekaritza bide hau urtekoak sortu zuen 2 Ipar Amerikako eta Eurasiako plaka tektonikoen cm-ko mugimendua. Hau lurrikara baten ondoren sortu zen lehen aldiz, baina guztiz segurua da egun urpekaritzan aritzeko, beraz, Islandiako uretan urpekaritza esperientzia ahaztezina prestatzen has zaitezke.\nSilfran onartutako urpekaritza sakonera maximoa da 18 metro.\n7. Munduko Urpekaritza Onenak: Bali\nInguruko hareazko hondartzak, tenpluak, mendi bolkanikoak, Bali magikoaren urak munduko miraria dira beren kabuz. Dudarik gabe, Bali oporretarako helmuga zoragarria da eta urpekaritza egiteko aproposa da.\nBalin, zure denbora urpekaritza kokapen ugariren artean banatu dezakezu nonahi daudelako. Koral arrezife koloretsuetatik hasi eta arrain erraldoietara, eta Buda estatua liluragarrietarako haitzuloak, Bali urpean urperatzeko eta mundu zirraragarria eta ikusgarria da urpekaritza.\nBalin Murgiltzeko Une Onena:\nMaiatzetik azarora urpekaritza denboraldia da Balin, eta Manta izpiak ikusteko garai onena apirila eta maiatza dira.\n8. Munduko Urpekaritza Onenak: Zulo Urdina Belizen\n125 metroko sakonera, forma zirkularra, eta aireko ikuspegi bikainarekin, Blue Hole urpekaritza gunea Belizen, Goiko bat da 10 munduko urpekaritza guneak behar dira. Zulo erraldoi hau Belizeko Lighthouse Reef parean dago, eta ikusgarritasun onean, urpekaritza abentura ahaztezin batean aurkituko zara.\nGure zerrendan dauden urpekaritza gune onenak ez bezala, Zulo Urdinean ez dira Balinako eskulturak bizi, itsas bizitza arraroa, edo arrezife koloretsuak. Aurkitzen duzuna urpekaritza esperientzia erronka eta pozgarria da, horrek hurrengo divemaster mailara eramango zaitu.\nZulo Urdinean Murgiltzeko Une Onena:\nApiriletik ekainera dira balea marrazoak ikusteko eta urpekaritza egiteko egokienak.\n9. Raja Ampat |: Munduaren amaieran urpekaritza\nZibilizaziotik mantendu arte 2004, Raja Ampat ezkutuko paradisu bat da, Indonesia eta Australia artean kokatua. Azken aurkikuntza honi esker, Raja Ampat-eko itsas fauna munduko basatienetarikoa da.\nRaja Ampat-en murgiltzen zarenean, deskubrituko duzu 600 koral gogorren espezieak bakarrik, mundu honetako itsas bizitza koloretsu eta kanpokoaz gain. Mundu paregabe hau erdian dago 4 uharte nagusiak: Waigei, Batanta, Salawati, eta Misool Mendebaldeko Papua urrutian.\nUrpekari aurreratuaren tartekoa bazara, orduan Raja Ampat-en hurrengo urpekaritza oporrak erreserbatu beharko zenituzke.\nRaje Ampat-en Murgiltzeko Une Onena:\nAzarotik apirilera tenperatura bitartekoa 27 to 30 ° C.\n10. Txinako urpekaritza gune onenak: Shi Cheng antzinako hiria Qiandao lakuan\nMilako uharteetako aintziran, Zhejiang probintzian, du antzinako hiria Shi Cheng-en gezurrak. -Ren sakoneran 40 metro, galdutako hiri txinatarraren mirariak ezagutuko dituzu. Ur gogorra eta denbora pasa arren, hiriaren ezaugarri arkitektonikoak, eta zurezko xehetasunak ere ondo kontserbatzen dira.\nArrazoi hauengatik, Shi Cheng hiria paradisu ezkutua da urpekarientzat. Askok Qiandao lakuaren edertasuna ezagutzera etortzen dira, baina hiri galdua bidaiatzeko arrazoi harrigarri bat da. Hiria eta harana urez gainezka zeuden 1959, baina urperatzeko guztiz segurua da.\nShi Cheng-en murgiltzeko unerik onena:\nErori, klima lehor eta epelari esker.\nHasiera Save A Train, helbidera bidaia ahaztezina antolatzen lagunduko dizugu 10 munduko urpekaritza gune onenak trenez.\nGure blogeko "1o munduko urpekaritza gune onenak" zure blogean txertatu nahi al duzu?? Bai hartu dezakezu gure argazkiak eta testua eman digu, eta kreditu batekin esteka hau, blog post. Edo egin klik hemen: https://iframely.com/embed/https%3A%2F%2Fwww.saveatrain.com%2Fblog%2Feu%2Fbest-diving-sites-world%2F- (Joan behera apur bat ikasi Kodea ikusi)


BM: Bakailaoa, freskoa edo gazitua?\nBakailaoa, freskoa edo gazitua?\nBakailaoa –Gadhus morua– gure gastronomiako arrainik tradizionaletako bat da. Iparraldeko Atlantikoko ur hotzetan bizi den arrain zuria da. Ozeanoaren zona horrek jaki bikain eta preziatu horri onurak dakarzkion berezko ezaugarriak ditu:metalen –merkurioa– kutsadura natural txikieneko itsasoetako bat da, zona horretan ez baitago beste zona batzuetan ohikoak diren itsaspeko sumendirik. Horrek segurtasun maila handiagoa ematen dio, itsasoko jatorriko beste elikagaietan metal astunen presentziagatik kezkatzen diren pertsonentzako.\nNutrizioaren ikuspuntutik, proteina-iturri onenetako bat da: alde batetik, kaloria gutxi dituen haragia du, gibelean eta azalean kontzentratzen baita duen koipe guztia; gastronomian eta nutrizioan oso interesgarriak dira gibela eta azala ere. Baina, aldi berean, testura urtsua eta melenga mantentzen du, gelatina kopuru handia baitu, perfektua dena artikulazioetarako eta gizakiaren gorputzeko beste ehun batzuetarako.\nFreskoa edo gazitua?\nBakailao gazitua oso ohikoa da, historikoki denbora luzeagoz kontserbatzeko modu segurua baitzen. Arrain askok eraldaketa handia jasaten dute gazitzerakoan, gatzak koipeekin nahasterakoan eraldatu egiten baititu ezaugarri batzuk eta, gainera, nolabaiteko antxoa zaporea ematen die, oso preziatua dela sukaldaritzan. Hala ere, bakailaoak koipe kopuru txiki samarra du, beraz, koipe kopuru handiagoko arrain urdinekin gertatzen ez den bezala, bere ezaugarriak ez dira modu bortitzean aldatzen: bakailaoa gatzgabetzen eta berriz hidratatzen dugunean, ia hasierako testura berreskuratzen du, nahiz eta jaki onduaren aroma goxo eta arina ere mantentzen duen.\nHorregatik, antzera izango da aukera baten zein bestearen alde egitea, komeni zaigun prezioaren edo eskuragarritasunaren arabera. Salbuespen nabarmen bakarra sodio gutxiko dieta duten pertsonen kasuan eman daiteke, askotan, bakailao gazituak mineral horren kopuru handiak izaten jarraitzen baitu prestatu ondoren.\nBehar bezala gatzgabetzeko, ur kopuru handiarekin garbitu behar da iturriaren azpian; ondoren, ur hotzetan murgilduta utzi behar da ontzi batean (hozkailuan ere eduki daiteke), eta zortzi ordutik behin ura aldatu behar zaio, gutxienez egun batez. 24 ordu igaro ondoren, hatz batekin piezaren erdiko aldearen zatitxo bat dasta dezakegu, dagoeneko gazituta ez dagoela egiaztatzeko eta, beharrezkoa balitz, gatzgabetze-prozesua luza dezakegu ordu batzuk gehiagoz.\nBakailao freskoa erosterakoan, gorputza distiratsua duela eta ukitzerakoan irristakor dagoela egiaztatu behar dugu. Zakatzak edo brankiak gorri kolorekoak eta distiratsuak izan behar ditu oraindik. Begi irtenak eta gardenak izan behar ditu, begi-niniak beltzak eta argiak, ez zikinak.\nBakailao freskoa prestatzeko modu erraz, azkar eta goxoa da labeko bandeja batean garbituta eta bizkarraren kontra etzanda jartzea, eta 10-12 minutuz 200 ºC-ra prestatzea. Ateratzerakoan, oliba-oliotan erretako baratxuriz busti genezake.


Jubilatuen Eguna: Aramaioko produktuen, dantzarien eta abeslarien erakusleiho - Aramaio - Goiena.eus\nJubilatuen Eguna: Aramaioko produktuen, dantzarien eta abeslarien erakusleiho\nXabi Gorostidi 2019-10-26 20:29\nJubilatuen Eguna jaialdi garrantzitsua izaten da aramaioar guztientzat; zahar eta gazte. Gaurkoan, eguraldia lagun, jendez lepo egon da Nardeaga kalea; 46 postuez –24 aramaioarrak– eta abere erakusketaz gain, trikiti-kalejirak, dantza eta kantu erakustaldia ere izan dira goizean zehar.\n46 postuetan zehar, denetarik zegoen: eztia, barazkiak, gazta, artisauen egurrezko produktuak, gatza, onttoak, era guztietako ukenduak, albokak, pastelak eta gozokiak, ogiak, telazko poltsak eta arropak, saskiak, Aita Mari barkuari buruzko informazio postu bat, askotariko bitxiak... eta baita Aramaioko kalabaza erraldoi bat; Uribarri auzoko Mendako baserrikoek ekarri dute, eta 50 kilogramotik gora pisatzen dituela adierazi dute.\n13:00ak inguruan Papargorri abesbatzakoek bi kantuko emanalditxoa egin dute eliza kanpoaldean. Txoria txori eta Hertzainak taldearen Aitormena kantua abestu dituzte, azken hau ukitu moderno eta txalogarri batekin, gainera. Ostean, dantza taldekoek hartu diete lekukoa, hiru taldetan banatuta: haurrak, gazteak, eta helduak. Trebe-trebe egin dute dantza, ikusleak elizako eskaileratan zeuden artean.\nEguna borobiltzeko, erretiratuek bazkaria egin dute frontoian, eta 100 lagunetik gora batu dira mahaiaren bueltan.\nJubilatuen Eguna, argazkitan\nXabi Gorostidi 2019 urr 26 Aramaio


Literaktum Topaketak: Petros Márkaris Okendo Kultur Etxean egongo da apirilaren 27an - Donostia Kultura\nAsteartea, 2022(e)ko Apirila(r)en 12-(e)an\nKostas Jaritos komisarioa protagonista duten nobela beltzengatik da ezaguna Petros Márkaris eta apirilaren 27an bere literatur ibilbideaz eta Cuarentena azken eleberriaz solastuko da Olga Grande kazetariarekin.\nOhiturak aldatu, gogo-aldarteak sumindu, eta behartsuen bizitza are gehiago zaildu duen koronabirusaren pandemian kokatzen da Cuarentena, eta nola ez, liburua osatzen duten kontakizunetako bitan inbestigazio lanetan azaltzen den Jaritos komisarioari ere eragin dio egoerak.\nViena eta Stuttgarten zientzia ekonomikoak ikasitakoa, Atenasen bizi da Petros Márkaris (Istanbul, 1937). Idazlea, zinema eta telebistako gidoilaria eta itzultzailea da, eta bere lanean kritika sozialeko elementu ugari sartu ohi ditu; bizitzan ere, aktibista sozial sutsua da. Bere literatur lan zabalean, aipatzekoa da Trilogía de la crisis arrakastatsua, honako hauek osatua: Con el agua al cuello, Liquidación final eta Pan, educación, libertad, eta, baita, Hasta aquí hemos llegado eta Offshore. La muerte de Ulises-en, hiru polizia-kasu eta gogoz kontrako emigrazioari buruzko kontakizunak biltzen ditu eta Greziako hiriburuaren oso gida pertsonala eskaintzen du, Próxima parada, Atenas-en.\nSari ugari jaso ditu Márkarisek, tartean, Goethe Domina, Europar Polar Saria edo Pepe Carvalho Saria. Grezia zein Europako hainbat komunikabidetako kolaboratzailea da eta prentsa idatziko artikuluen bildumak ere argitaratu ditu. Beste lan ezagun batzuk ditu: Noticias de la noche, Suicidio perfecto edo Muerte en Estambul.\nPetros Márkarisen solaskidea izango den Olga Grande (Errenteria, 1975) kazetaria da. Grupo Prisaren Gipuzkoa Musika kateen arduraduna izan da besteak beste, eta azken urteetan kultura eta gizarte arloko gaietan espezializatutako irratiko erredaktorea. 2019an Once Euskadi Saria jaso zuen.\nLiteraktum Topaketa honetarako sarrera librea izango da, aretoaren edukiera bete arte. Itzulpen zerbitzua izango da euskara eta gaztelaniara.


Durangoko hilobi komunetan ehortzitakoak gogoratuko ditugu - Gerediaga Elkartea\nDurangoko hilobi komunetan ehortzitakoak gogoratuko ditugu\nMartxoaren 31n, Kriskitin dantza taldearekin batera antolatzen dugun bonbardaketan hildakoei omenaldi ekitaldia berezia izango da aurten. 85 urte betetzen dira Durango bonbardatu zutela. Gainera, kanposantuko hori komunetan ehortzitako biktimak identifikatu eta euren familiakoak aurkitzeko ikerketa amaitu dugu emaitza onekin: 84 pertsonen zerrendatik, 51 identifikatu ditugu eta 31 familia aurkitu.\nKanposantuan hobi komunak aurkitzeko egin diren lur prospekzioek ez dute nahi genukeen emaitzik eman Izan ere, ez delako hilerrian gorpurik aurkitu. Dena dela, horrek ez du esan nahi bertan egon ez zirenik. Ze, aldiro (10 urtean behin), kanposantuko lurrak berrerabiltzeko gorpuak atera eta hezurtegira eramateko ohitura izan da.\nOrain arte, anonimotasunean gogoratu ditugun horiei, aitortza egiteko momentua dela uste dugu Durangoko Memoria Mahaia osatzen dugun erakunde, elkarte eta norbanakoek. Horregaitik, urte honetako oroimen ekitaldian herritarrok herritarrei omenaldi berezia egingo diegu aurkitu ditugun euren familiartekoak ekitaldira gonbidatuz.\nMartxoaraen 31n, arratsaldeko 19:30ean izango da, Andra Mariko elizpean\nGaur goizean Memoriaren Mahaia osatzen dugunok prentsaurrekoa eskaini dugu, ikerketaren eta kanposantuko lur prospekzioen emaitzak azaldu eta hurrengo pausu eta asmoen berri emateko. KLIK EGIN komunikabideei bidalitako prentsa oharra deskargatzeko.\nHilobiko lur prospekzioen gainean Aranzadik egin duen txostena ere IKUSGAI dago, Durangoko Udaren webgunean.


ELIKA Seguridad Alimentaria | Osasun Publikoaren eta Adikzioen 2015eko Txostena – Eusko Jaurlaritza - ELIKA Seguridad Alimentaria\nElikagai-establezimenduak kontrolatzeko programaren helburua da EAEko elikagai-establezimenduak ikuskatzea establezimendu bakoitzaren osasun-arriskuan oinarrituriko maiztasunarekin. Xede horrekin, Osasun Zerbitzuko ikuskatzaileek 8.703 kontrol-bisita egin dituzte denera; bisita horietatik 348 autokontrolerako programak ezartzeko auditoretzak izan dira.\nHiltegietako ikuskatze iraunkorrari dagokionez, animalien ongizatearekin eta behien garbitasunarekin, ekidoen garbitasunarekin eta identifikazioarekin eta txerrien identifikazioarekin lotutako gorabeherak aurkitu dira sarriena.\nEstablezimenduetako kontrol ofiziala dela eta, 713 establezimendutan jasotako produktuen 1.633 laginen ikerketa analitikoa egin da. Hauek dira emaitza aipagarrienak:\nLagin ez-bateragarriak sorrarazi zituzten patogenoak edo haien toxinak hauek izan ziren: Campylobacter spp (18 lagin, % 47,4), norobirusa (2 lagin, % 28,6), metizilinarekiko erresistentea den Staphylococcus aureus (19 lagin, % 16,4), Yersinia enterocolitica (4 lagin, % 6,6), E. coli berotoxigenikoa (2 lagin, % 1,7), Listeria monocytogenes (2 lagin, % <1) eta Salmonella spp (1 lagin, % <1). Higiene-faltaren adierazleen artean, 37 gradura zeuden enterobakterioek eman zuten ez-betetzeen parametro nagusia (188 lagin, % 13,9).\nSektoreei dagokienez, haragiaren eta haragi-produktuen sektoreak eman du lagin ez-bateragarri gehien: Campylobacter spp hegazti-haragiaren prestakinetan eta hegazti-haragiaren nahastea dutenetan (% 47,7); metizilinarekiko erresistentea den Staphylococcus aureus behi- eta txerri-haragiaren prestakinetan (% 16,4); Salmonella spp ikertua haragi-lagin guztietan (% 0,5); Yersinia enterocolítica txerri-haragiaren prestakinetan (% 6,6); eta E. coli berotoxigenikoa haragi xehatuan eta behi-haragiaren prestakinetan (% 1,7).\n2015ean, honako substantzia hauen kontrol selektiboak egin dira: haragi-produktuetako sulfitoak, nitratoak eta nitritoak; plagiziden hondakinak; arrainetako merkurioa; mikotoxinak; elikagaiak prozesatzean sortutako konposatuak, eta glutena. Hauek dira aurkikuntza aipagarrienak:\nEz da aurkitu onartutakoak baino eduki handiagorik, ikerturiko hegaluze edo atun freskoaren 9 laginetako batean ere. Ikertutako tintoletaren bi laginek bakarrik zeukaten balio horretatik gorako merkurioa.\nKontrol horien emaitzen artean, nabarmentzekoa da elikagaiak kontserbatzeko gehigarri gisa erabiltzen diren sulfitoetan onarturikoak baino maila handiagoak aurkitu direla: haragi-eratorrietan eta krustazeoetan, oro har, % 5 eta % 10 hurrenez hurren.\nHaragi xehatuetan orain ere aurkitu dira sulfitoak (ikertutako laginen % 16), nahiz eta ez dauden onartuta.


Tin Hinan - Wikipedia, entziklopedia askea.\nTin Hinan erregin gerlari bati tuareg herriak ematen dion izena da. IV. mendeko erregin honek prestigio handia izan zuen. Saharako Abalessan egun gordetzen den hilobi monumentala eskaini zioten. Haren biografiaren alde handiak kondairarekin nahasturik daude.\n2.1 Eskeletoaren ikerketa\n3 Hilobiaren ostilamendua\n4 Karbono-14ko datazioa\nKondaira[aldatu | aldatu iturburu kodea]\nKondairaren arabera Tin Hinan egungo Marokon dauden Atlas mendietan zegoen Tafilalet oasistik egungo Aljeriara joan zen. Berarekin Takamat izeneko neskamea zihoan. Tin Hinan bereberea zen eta, elezahar honen arabera, alaba (edo hiloba) bat zuen, Kella izenekoa. Takamet, bestetik, bi alaba zituen. Neska horiek Hoggar mendietan bizi diren tuaregen arbasoak izango ziren. Beste kondaira batek Tin Hinanen hiru alaba aipatzen ditu; haien izenak basamortuko totem animalien izenak zituzten eta tuaregen arbasoak izango ziren. Haien erlijioa musulmana zen baina datu hau erabat anakronikoa da. Beste anakronimoa Tin Hinanen alaba Kella da zeren eta pertsonaia historiko hori, tribuaren errege-ama, XVII. mendean bizi izan baitzen.\nBadago beste kondaira bat egindako azterketa zientifikoekin bat datorrena eta XIV. mendean Ibn Khaldunek jaso zuena: Herrena zen Ahaggar tribuen ama Tiski zen.\nHilobia[aldatu | aldatu iturburu kodea]\nErregin handi honi Saharako Abalessan hilobi monumentala eskaini zioten tuaregek. Hilobia beste hilobi askorekin ingururatuta zegoen. Tin Hinan izenak "Tribuaren ama" adierazten du etimologia batzuen arabera. Tin Hinani batzutan "Hoggarren erregina" eta Tamenoukalt (erregina) deitzen diote. Hilobiaren estiloa ohikoa da Saharan.\nTin Hinanen hilobia 1925ean, Byron Khun de Prorokek ireki zuen. Lan horretan ejertzito frantsesaren laguntza izan zuen. 1933an ikerketa sakonago egin zen, bestetik. Barruan, emakume baten eskeletoa zen eta hezurrekin batera objetu asko aurkitu zituzten.\nEskeletoaren ikerketa[aldatu | aldatu iturburu kodea]\nEmakumea egurrezko litera batean jarrita zeogen, bizkarrez, burua ekialdera begira. 1968 gorpuzkinen azterketa egin zen eta zenbait datu argitu zuten: 1,72-1,76 zentimetroko emakumea zen, mediterranear arrazakoa. Itxura guztien arabera, inoiz ez zuen seme-alabarik izan eta herrena zen zere eta alde lunbarrean eta sakroan deformazioak baitzituen. Deskribapen hau Ibn Khaldunek egindakoarekin bat dator.\nHilobiaren ostilamendua[aldatu | aldatu iturburu kodea]\nErregina oso apainduta zegoen eta haren gainean eta inguruan bitxiak eta balio handiko objektuak zeuden:\nZilarrezko bitxiak, batzuk perlekin apainduta\nEskuineko besaurrean zilarrezko zazpi eskumuturreko zituen\nEzkerrekoan urrezko zazpi eskumuturreko\nGorputzean zilarrezko beste eskumuturreko eta urrezko eraztuna zegoen\nUrrezko iduneko baten aztarnak\nAurignac kulturaren Hohle Felseko venusaren antzeko irudia\nKristalezko kopa bat, Bigarren Mundu Gerran desagertua\nUrrezko orri bat non 308 eta 324 urtetan egindako Konstantino I.a Handiaren txanpon baten zigilua\nKarbono-14ko datazioa[aldatu | aldatu iturburu kodea]\nAurkitutako objetuei Karbono-14 probak egin zaizkie eta guztien antzeko datak ematen dituzte, IV. mende hasierakoak, alegia, txanpon agertzen diren daten inguruan.\n(Gaztelaniaz):Tin Hinanen biografia.\nMultimedia: Category:Tin Hinan\nHeriotza urte ezezaguna\nIV. mendeko emakumeak\nAfrikako emakume agintariak\nOrriaren azken aldaketa: 12 martxoa 2020, 09:43.


Elkarrizketa digitala Ainara Goenaga EH Bilduko alkategaiarekin - Elkarrizketak - Maxixatzen.eus\nElkarrizketa digitala Ainara Goenaga EH Bilduko alkategaiarekin\nMaxixatzen.eus 2019-05-22 17:28\nAinara Goenaga EH Bilduko alkategaia Maxixatzeneko erabiltzaileen galderak erantzuten ari da Maxixatzenen bulegoan.\n1. Herria txakurrez eta horien kakaz beteta dago. Neurri gogorragoak hartu beharko lirateke jabeekin, eta baita etxe barruetan sortzen diren desadostasunak zaunkak direla eta... Besterik gabe agur eta zorte on.\nJakina da txakur kakekin herrian dagoen arazoa, zenbait lekutan jarrita daude horiek jasotzeko oharrak, baina badirudi ez duela gehiegi funtzionatzen. Buelta bat eman beharko zaio arazo horiek ekiditeko.\n2. Hauteskundeak irabaziz gero, edo gobernatzeko aukera baduzu, norekin saiatuko zarete gobernua osoatzen?\nEH Bildutik garbi daukagu herritarren beharrei erantzun behar diegula, horretarako prest gaude beste alderdi politikoekin hitz egiteko, politika egiteko beste modu bat nahi dugu eta horretarako elkarlanerako prest gaude. Azkoita Baikoekin baditugu gai komunak eta posible dela ikusten dugu, herriarentzako positiboa izango balitz.\n3. Irisgarritasuna hobetzeko ez da pausorik ikusi azken legegintzaldian, eta zegoen proiektu bakarretakoa (Floreagako igogailua) atzera bota zuen Udalak. Zer proposatzen duzue? Floreagako eta San Martingo auzoetarako zer nahi duzue? Elkartu zarete beraiekin?\nFloreagako auzotarrekin eta San Martingoekin elkartu gara. Garbi dago irisgarritasun arazoak dituztela bi auzoek. Gure asmoa da ahalik eta azkarren Floreagako 4. faseko igogailuaren obra martxan jartzea, eta ondoren, beste faseeen proiektuak gauzatzen joango gara. San Martingo kasuan ere arranpa mekanikoa, igogailua... zein den egokiena ikusi beharko dugu eta horiek ere martxan jarri.\n4. Anaitasunako jokalari bezala, nahiko nuke jakin ea EH Bilduk zer proposamen duen bertako instalazioak berritzearen edo egokitzearen inguruan. Aurretik mila esker.\nAnaitasunakoekin izan ditugu bilerak eta garbi adierazi digute haurrekin duten arazoa. Ez dago guztientzako entrenatzeko lekurik, eta hori benetan arazoa da, haurrak kanpoan geratzeko arriskua dagoelako. Zentzu horretan irtenbide bila ari gara. Momentuz proposamen posible bat azaldu dugu eta bidegarria dela deritzogu. Igerileku berria egiteko asmoa dagoen lekuan futbol zelaia dago, eta ondoan saskibaloiko beste bat. Igerilekua egiterakoan, futbol zelai hori saskibaloiko lekura pasatuko da. Baina bitartean posible da saskibaloiko pista horretan futbol zelaia egitea, horrela, momentuz bi zelai izango lituzkete eta igerilekua egin bitartean denbora izango genuke beste alternatiba bat bilatzeko. Eskerrik asko\n5. Esan duzue Floreagako igogailuaren 4. fasea egingo duzuela. Baina zer gertatzen da edo zer asmo duzue 1. eta 2. faseekin, hau da, Correos paretik eta Floreagaberri arteko zati horretan? Eskerrik asko.\nArratsaldeon: 4. fasearen obra martxan jarriko dugu. Baina, 2019ko aurrekontuetan zati bat 1. eta 2. faseko proiektuak egiteko jarri dira, proiektu horiek egiteko pausoak jarraituko ditugu. Eskerrik asko\n6. Zergatik EH Bildu eta zergatik ez EAJ? Zer esango zenioke EAJren aldekoa den bati bere botoa EH Bildura aldatzeko?\nAxkottiar gazte bat\nEsango nioken bakarra da, begiratzeko bakoitzak duen herri-programa, herri-programa hori egiteko erabili duen modua: bilerak, herritarren ekarpenak jaso... Hausnartzeko talde bakoitzak herriarekiko izan duen jarrera, jarrera hori ondorengo lau urteetan berdina izango delako.\nEta Azkoitia justu bat nahi badu, bizitza duinez osaturikoa, inor baztertuko ez duena, pentsiodunekin dagoena, kultura sustatzen duena, kirol taldeen beharrak kontutan hartzen dituena, merkatariekin dagoena.... aukera EB Bildu duela.\n7. Galdera zuri, Ainara eta Azkoitiko EH Bilduri: Oraingo aukera pasa denez, hurrengoan, hemendik lau urtera, zergatik ez hautagaitza bakarra osatu EH Bilduren eta Azkoitia Bairen artean?\nZergatik ez? Aukera posiblea izango litzateke. Herriarentzako proiektu bera badugu, eta etorkizuneko Azkoitiaren ikuspegi berbera badugu, posible izango litzateke.\n8. Kaixo, Ainara. Herri barruan ez al dago trafiko ugari? EH Bilduk hori arintzeko ba al du proposamenik? Eskerrik asko.\nEgia da erdiguneak, ordutegi zehatz batzuetan, gehiegizko trafikoa duela eta horrek bere arriskuak dakartzala, batik bat ikastetxeetako irteera orduetan. Aukera desberdinak ari gara begiratzen arazo horri erantzuna emateko, eta arrisku horiek ekiditeko.\n9. EAJk boto alde handia du EH Bildurekiko azken hauteskundeetan ikusi denez. Zergatik bozkatu behar du azken udal hauteskundeetan EAJ bozkatu zuen batek orain EH Bildu? Eskerrik asko.\nErrepikakorra ez izatearren, aurreko galdera batean eman diot zure galderari erantzuna. Eskerrik asko.\n10. Zaborren inguruan, berriz ere atez ateko sistemara itzuliko al zinatekete? Eskerrik asko.\nAurreko legealdian atez atekoa jarri genuela esan izan da, baina egia esan, ez da inoiz atez atekorik egon Azkoitian, sistema mixtoa jarri zen. Gure asmoa ez da berriro sistema horretara itzultzea, galdeketa bat egin zen eta emaitzak errespetatuko dira. Gure helburua ez da sistema bat edo beste jarri, gure helburua da bereizte tasa igotzea. Ia %80ra iritsi ginen, eta orain %62an gaude. Uste dugu gai honetan kontzientziazio lan ikaragarria egin beharrean gaudela, eta guztion artean bereizte tasa horiek igo.\n11. Herrian joko aretoa sortu da, isil isilik. Azpeitian berriz asko mugitu dira horren aurka. Bi herri oso desberdin gara? Zertan mugitu behar du Azkoitiak Azpeitia bezalako herri bizia izateko? Eta joko aretoaren inguruan zer egingo du EH Bilduk? Milesker.\nAzpeitian apostu etxea ireki denean herria mugitu egin da, aldiz Azkoitian konturatu baino lehen ireki digute. Legalki eskuak lotuta ditugu, ezin baita debekatu. Baina gure aldetik kontzientziazio lan handia egin behar dela deritzogu, arazoa larria da, ondorio larriak dituena, eta batik bat gazteak dira kaltetuenak. Beraz, gai hori eskuetan hartu behar da eta Prebentzio Mahaiak aztertu zer pauso eman behar ditugun herritarrak horren aurrean informatuta eta kontzientziatuta izateko.\n12. Azpeitiko Azoka Plaza bezalako proiektu bat zergatik ez zuen programan? Eskerrik asko.\nEsan gure herri-programa, programa irekia dela, ez dago itxita. Oraindik bilerak izango ditugu eragileekin eta horien artean asmoa dugu Urkomekoekin biltzeko. Azkoitiko egoera aztertuko dugu eta Azpeitiko Azoka Plaza ere izango dugu kontutan. Eman diren pausoak jakiteko Azpeitikoekin elkartuko ginateke. Egia da Azpeitiko azoka proiektua oso interesgarria dela eta oso ondo ari dela funtzionatzen.\n13. Zer aurreikuspen dituzue iganderako? Pronostiko bat egiten ausartuko al zinateke? Zorte on!\nEz da erraza pronostiko bat egitea, egia da EH Bildu goraka doala etenik gabe. Gure herri-programarekin sinesten dugu eta nola ez dugun taldearekin. Talde anitza dugu, lanerako gogoarekin eta herritarrentzako lanean hasteko gogoz.\nPronostiko bat jarri beharko banuke:\nAZKOITIA BAI: 1\nEa betetzen dugun!\n14. Kaixo Ainara. EAJk zuek egindako hainbat proiektu bota ditu atzera azken legealdian, eta beraienak egin dituzte. Batetik, zergatik konpontzen gara txakurra eta katua bezala? Bestetik, EH Bildu gobernuan sartzen baldin bada, EAJren proiektuak atzera botako al ditu? Eskerrik asko.\nKaixo , EH Bilduk ateratako proiektuak atzera botatzearena ez dugu ulertzen, batik bat partehartze prozesu baten bitartez ateratako proiektuak direlako. EH Bildu gobernuan jartzen bada, garbi dugu mahai gainean jartzen diren proposamen oro aztertuko direla eta ez dugula begiratuko zein alderditatik datorren. Herriarentzat egokiak badira eta herritarren beharrei erantzuten badie, kontutan izango ditugu.\n15. Zapatuko gauetako kontzertuak asko mugatu dituzte azken legealdian. Zein da EH Bilduren proposamena? Gobernura iritsiz gero, nola bideratuko zenukete gai hori? Eta bestalde, zer iritzi duzue tabernarien jarritako fidantzaren inguruan?\nAzken lau urte hauetan asko mugatu dituzte zuk esanda bezala, herri honetan aisialdirako ez da ia ezer antolatzen, eta ditugun kontzertuak tabernarien elkarteari esker dira. Fidantza jartzeko erabakia, kalean egoten diren kalteak konpontzeko omen da, baina kalte horiek tabernarien gain jarri behar ditugu? Udalaren ardura ez da jendea kontzientziatzea eta horrelako arazoei erantzun egokiak ematea? Fidantza jartzearekin kaleko kalteak ekidituko dira? Ez dut uste. Jakinean gaude baita ere tabernariak saiatu direla Udalarekin bilerak egiten horrelako arazoei eta bestelakoei soluzioa emateko, baita hilean behin elkartu eta hitz egiteko ere, baina Udalaren aldetik ez dute erantzunik jaso, ez zaie interesatzen. Tabernariekin ere elkarlan bat egin beharko dugu gai guzti horiek bideratzeko.\n16. Zer botatzen duzu faltan Azkoitian? Ondo izan.\nGauza asko botatzen ditugu faltan tamalez, denontzat egokitutako instalazioak, gazteentzat eta helduentzat aisialdirako eskaintzak, kultur eta kirol mahai bat… zerrenda luzea izango litzateke. Ea 2023ko hautskundeetarako galdera berdinari erantzutea duen EH Bilduk, zerrenda hau asko murriztu dela.\n17. Azken aldian gure herrian kirolaren inguruan oso kezkatuta gaude. Instalazio egokiak falta dira futbolerako saskibaloirako, igeriketarako... Zer asmo duzue?\nKirol talde desberdinekin egon gara eta oraindik askorekin egoteko asmoa dugu, herrian kirol instalazioak txikiak geratzen ari zaizkigu. Igerileku berria egiteko pausoak ematen hasi dira eta horretan jaraituko dugu. Fubol zelaiari dagokionez Anaitasunak behin behineko proposamen bat egin du eta baliozkoa iruditzen zaigu arazoari momentuzko erantzuna emateko, saskibaloian, atletismoan ere baditugu arazoak. Guzti horiek ere mahai gainean jarriko ditugu eta ahalik eta erantzun egokiena ematen saiatuko gara.\n18. Kanpoko igerilekuei ez al genieke beste erabilera bat eman beharko? Eskerrik asko.\nEgia da kanpoko igerilekuek oso erabilera murritza dutela eta urtean zehar itxita daudela, eta tristea da horrelako instalazio bat ez aprobetxatzea. Ideia desberdinak proposatu dizkigute bide desberdinetatik, eta posible izango litzateke urtean zehar erabilera desberdina emateko, batik bat kontutan izanda kirol instalazio faltan gaudela.\n19. Kaixo Ainara! Asko kezkatzen nau Azkoitian dugun birziklapen tasak. Egia da ez nuela gustoko atez ateko sistema bilketa, baina erraustegiak benetan kezkatzen nau. Ikusita herriak ez zuela atez atekoa gustuko, zein da EH Bilduren proposamena? Eskerrik asko eta zorte on igandean.\nAurreko galdera batean erantzun dut, baina gure aldetik garbi dugu, gure helburua ez dela sistema bat edo bestea jartzea, jendeak erabaki zuen sistema mixtoa ez zuela nahi, beraz hori errespetatuko dugu. Gure helburua bereizte tasa igotzea da, %70era lehenik eta ondoren %80ra. Kontzentziazio lan handia dugu aurretik.\n20. Duela lau urte sekulako iskanbila sortu zen herrian meskita bat dela eta. EAJko hainbat lagun ibili ziren auzotarrak mobilizatzen eta herrian beldurra zabaltzen. Gaur egun meskita horrekin ez da inor gogoratu ere egiten. Alkateak ere agindu zuen herritik kanpora dagoen guneren batera aterako zuela meskita ... ez da ezer egin horren inguruan. Etorkinen integrazioa lantzeko ze proiektu du EH Bilduk?\nMeskitaren iskanbila nahikoa tristea izan zen, batik bat etekin politikoa ateratzeko erabili zelako. Hauteskundeak pasa ondoren dena bere lekura itzuli zen eta EAJk meskita irekitzeko baimena eman zuenean ez zen inolako iskanbilarik sortu, eta pozten naiz. Azkoitia herri anitz bat da eta guztiona, inor baztertuko ez duena, beraz integrazioan ere buru belarri jardungo dugu.\n21. Aupa! Herrian aparkatzeko dagoen arazoari nola erantzungo diezue? Lurpeko aparkaleku txukun bat zer moduzko ideia ikusten duzue? Herriko eta kaleko merkatariengana gerturatzeko bide bezala ikusten dut nik eta ideia hori garatu beharko litzatekeela uste dut. Eskerrik asko.\nKaixo, herrian aparkaleku beharra dagoela badakigu, eta horrela adierazi digute baita herritarrekin eginiko bilera batzuetan ere. Eta ondo aztertu beharreko gai bat da, lurpeko aparkalekuaren ideia ez zaigu burutik pasa, baina agian izan daiteke aukera bat ere, aukera guztiak aztertu beharko dira.\n22. Igandeko hauteskundeak irabazi ez arren, EAJ gobernutik kentzeko beste talderen batekin ituna egiteko prest al zaudete? Zeinekin? Zeintzuk lirateke zuen marra gorriak?\nKaixo, Ez errepikatzearren, aurreko galdera batean ikus dezakezu emandako erantzuna.\n23. Azkoitian langabezia asko jaitsi dela ari zarete esaten guztiok, baina gazteen soldatak zenbatekoak diren ba al dakizue? Nola nahi duzue 1.200 euro irabazten dituen gazte batek 200.000 euroko etxea erostea? Alokatzea ere ia ezinezkoa da guretzat, alokairua 600 euro inguruan egonda. Zer proposatzen duzue?\nEH Bilduk beti izan du garbi etxebizitza eskubide bat dela, zuk esan bezala ezinezkoa da 1.200 euroko soldata batekin 600 euroko alokairua ordaintzea. Horretarako, alokairurako laguntzekin jarraituko dugu, baina 35 urte arteko muga hori aldatuko dugu. Bestetik, alokairu sozialaren aldekoak gara eta horretan jarriko ditugu gure ahaleginak. Eta nola ez, gazteentzako lan baldintzak eta soldata duinen alde egingo dugu.\n24. Apostu etxe bat zabaldu dute herrian. Garbi dago edozein lekutan eta oso erraz egin daitezkeela gaur egunean apostuak, baina, garbi dago horrelako gune bat oso-oso arriskutsua izan daitekeela. Menpekotasun oso garrantzitsuak sortzen dira eta gero eta gazte gehiago dago harrapatuta. Gogoetarik egin al duzue horren inguruan Udalean? Zer proposamen dituzu?\nTamalez aurreko galdera batean esan dudan bezala, legalki ezin dugu apustu etxerik debekatu, baina kontzientziazio lan handia egin beharko dugu herritarrekin eta batik bat gazteekin, arrisku gehien duten lagina delako. Bestetik Prebentzio Mahaian, drogodependentzia eta alkoholismoaren gaiak jorratzen diren moduan, ludopatia ere jorratu beharko dugu.\n25. Elkargunearen kuadeaketa publikoa izatea ari zarete proposatzen. Azalduko duzu proposamen hori pixka bat?\n2019an bukatzen da enpresa pribatuarekin Udalak duen kontratua. Hori aprobetxatuz, kirol instalazio kudeaketa publiko baten alde lan egin nahi dugu, Udalak izango du instalazio horien gestioa. Horretarako patronatu bat izango dugu, bere gerentearekin eta patronatu horren bitartez gestionatuko dira, kirol teknikariarekin elkarlanean. Bestalde, horri gehitu nahi diogu kirol mahai bat, eta horrek bideratuko ditu kirol arloko ekintza edo ekimenak, proposamenak… proiektu oso interesgarria izango da eta herritarrentzat hobea.\n26. Kaixo Ainara. Beste herrietan ikusi ditugu bizikletak garbitzeko guneak, edota txakurrek eta orokorrean animaliek euren egin beharrak egiteko guneak... Horrelakoren bat egiteko aurreikuspenik ba al duzue? Eta liburutegiko autobus geralekuan bezalako komun publiko gehiago ez al dira falta herrian? Milesker.\nBizikletak garbitzeko gunearen zenbait proiektu ikusi ditugu eta baita bere kokaleku egokiena non izango litzatekeen, adibidez txalon erreka eta martitte bidean… baina hori egokiagoa izango da erabiltzaileekin hitz egitea eta lekurik hoberena aukeratzea. Txakurrei dagokionez, badakigu Trenbidearen Zumardian zelai gune handia dagoela, bertan ur parkea egiteko asmoa dugu, baina ez dugu nahi txakurak ibiltzeko lekurik gabe geratzea, beraz gune bat horretarako erabiliko dugu. Komun publikoei dagokionez, zazpi frontoietan eginak daude jadanik komunak eta oraindik erabilerarik ez zaie eman. Horiek aprobetxatu behar ditugu.\n27. Aste honetan bertan, Azkoitia hainbat komunikabidetan azaldu da Pelotai Euneko Whatsapp taldean idatzi dituzten mezu matxista eta iraingarriak direla eta. Asko falta zaigu gizarte berdinzale eta feminista eraikitzeko. Zer egingo duzue zuek Udaletik?\nZuk esanda bezala asko dago egiteko, pausoak ematen ari gara, baina oraindik bide luzea dugu aurretik. Ezinbestekoa dugu horretarako Udalean berdintasun teknikari bat izatea, aurreko legealdian genuena kendu egin zuten eta berdintasun arloa ongizatera bideratu zuten. Akats handia da hori, berdintasun plana dugu eta hori bideratzeko ez dago nahikoa baliabide gaur egun, horregatik berdintasun teknikariarekin plan hori martxan jarriko genuke eta pausoak ematen hasi.\n28. Kaixo Ainara. Ez dakit berandu noan, baina hor doa... Zer iruditzen zaizu Xantuek azken bi hauteskundeetako mahai ingurura ez agertzen duen ohitura? Zergatik beste herrietan EAJren hautagaiek aurpegia eman dute, eta urtero 70.000 euro kostatzen zaigun gizon honek, ez?\nGaldera polita, baina horri nik ezin erantzun. Berari galdetu behar, ez dakit zein arrazoi egon daitekeen herritarren aurrean aurpegia ez emateko, beraien proposamenak esateko, herritarrei entzuteko. Alkate baten betebeharra ere bada. Harrotasunez entzuten diegu beti, herritarrak gora herritarrak behera eta herritarrak erdigunean. Eta orain non dago herritar horiekiko errespetua? Bere proiektuarekin sinesten badu, zer beldur dago herritarran aurrean jartzeko?\n29. Alkatetza lortuz gero, UEMAn sartzeko asmorik ba alduzue? Eta euskara bultzatzeko zer proposamen dituzue?\nAzken datuen arabera, herrian euskararen erabilera goraka doa eta horri eutsi behar diogu. Euskararen erabilera gehitzeko helburu horretan UEMAn sartzea da pausoetako bat. AEKrekin ere elkarlanean jarraituko dugu beharrezko bultzada emanez eta bestetik Maxixatzen herri komunikabidea indartu behar dugu. Proiektu interesgarri bat dute eskutan, eta aurrera eraman ahal izateko gure laguntza izango dute.\n30. Hauteskundeak irabaziz gero, martxan dagoen igerileku berriaren proiektua atzera botako al zenukete edo proiektua aurrera ateratzeko lanari ekingo zeniekete?\nIgerilekua egiteko pausoak eman dira ta guk horrekin jarraituko dugu, herriak hitz egin du eta horri erantzun behar zaio. Foru Aldundiarekin ere elkarlanean jarriko gara, diru laguntzak lortzeko.\n31. Arratsalde on Ainara, alkate aukeratzen bazaituzte egungo alkateak duen soldata kobratuko duzu?\nArratsaldeon: Inondik inora ere ez dut oraingo alkatearen soldatarik kobratuko.\n32. Herri programan kultur azterketa egiteko asmoa adierazi duzue. Zer aztertuko luke zehazki? (Kultur taldeen beharrak, lan ildoak, kultur egoeraren analisia...)\nAzterketa oso zabala izango da: kulturaren egungo egoera herrian, dauden sortzaile, eragile kopurua, bakoitzaren arloa, beharrak, baliabideak… hortik hasiko gara lanean kultura sustatzeko.\n33. Kiroldegian bertan futbol zelai berria ezartzea aurreikusten duzue. Ondorioz, igerileku berria egitearen prozesua moteldu dezake? Hau da, futbol zelaiari behin betiko irtenbidea eman arte ezingo litzateke igerileku berria egin?\nIgerileku berria egiterakoan, bertan dagoen futbol zelaia, saskibaloiko pistara pasatzea da asmoa. Hori horrela izanda, saskibaloi pistan posible da orain futbol zelaia egitea, proiektuaren zati bat aurreratzea izango litzateke azken finean. Inondik inora ez du horrek igerilekuaren proiektua motelduko. Igerilekuak bere bidea jarraituko du.\n34. Egin ezazue porra (zinegotzi eta gobernu osaketa) buruarekin eta bihotzarekin. Horra nirea: - Burua: PNV 8, Bilduk 6, Azkoitia Baik 2, PS(O)E 1. Gobernua: PNV+PS(O)E - Bihotza: PNV 8, Bilduk 7, Azkoitia Baik 2. Gobernua: Bildu + Azkoitia Bai\nBurua: EH BILDU 8, PNV 7, AZKOITIA BAI 1, PSOE 1. Gobernua: EHBILDU + Azkoitia Bai.\nBihotza: EH BILDU 9, PNV 7, AZKOITIA BAI 1. Gobernua: EH BILDU\n35. Kaixo, zalantza dut Azkoitia Bai eta Bilduren artean. Zergatik bozkatu behar dut EH Bildu?\nLehenik eta behin esan Ehbildu elkarlanerako prestutasun osoz dagoela\nEz dut atsegin konparaketak egitea, baina Ehildu kalean dago, herritarrekin bildu gara beraien beharrak entzuteko, aztertzeko eta horrela jarraituko dugu, herriprograma irekia dugu, datozen beharrei ere erantzungo diegulako. Talde anitza dugu, arlo desberdinetan eskarmentua duena, eta helburuak argi dituena.\nHerrira begira lan egingo dugu, baina ikuspegi global bat ere izango dugu. Herritarren arazoak edo beharrak ez direlako soilk herrian hasten eta bukatzen, haratago ere joaten direlako\nHerritarren interesen alde borrokatuko dugu bai azkoitian, gipuzkoan, madrilen eta bruselasen.\n36. Proiektu erakargarri eta sinesgarri bat garatzeko orduan, ezinbestekoa da proiektu horri nolabaiteko zentzu bat ematea, berdin izanik, gainera, proiektu hori pertsonala, profesionala, esparru publikokoa edo pribatukoa den. Alor honetan, ikuspegi ezberdinak izan daitezkeen arren, badira hiru hausnarketa ezin bestean egin beharrekoak izaten direnak: zergatik edo zertarako, nola, eta zer. Hori horrela, hemen EH Bilduren eta Ainara Goenagaren proposamena ulertzen lagunduko luketen galderak: 1.- Zergatik nahi duzu alkate izan? Zertarako? 2.- Nola egingo diezu bilatuko dituzun erronkei aurre? (balioak, jokamoldeak, kudeaketa moduak, ...) 3.- Zer egingo duzu zehazki? (aktibitate zehatzak)\nLehenik esan alkatetzarako aurkezten naizela, herritarren bizibaldintza duinak bermatu nahi ditudalako. Herritar oro dugu eskubidea duintasunez bizitzeko eta hori da gure helburua, eta udaletik hori lortu daiteke.\nAurkituko ditugun erronka guztiei arduraz erantzungo diegu, apaltasunez eta batik bat herritarrei entzunez, herritarrekin hartu emana izatea ezinbestekoa baita guretzat.\nDugun helburua lortzeko, asko dago egiteko eta horren isla da gure herri programa. Aktibitateak guztiak zehaztea ezinezkoa zait hemen, baterik asko direlako eta bestetik herriprograma irekia denez, aurrera goazen heinean berriak agertuko direlako. Baina zenbait pintzelada emateko 4 ardatz ditu gure herriprogramak: Herriko irisgarritasun arazoei aurre egitea, kirol eta aisialdirako instalakuntzak, herritarren baldintza duinak bermatzea eta etorkizunera begira bilakatu nahi dugun azkoitia.\n37. Kanpainan zehar gehien mugitu zareten alderdia zarete, baina orain arte ez al zarete besteak bezala oso urruti egon? Eskerrik asko.\nAgian arrazoi izan dezakegu eta gertuago egon beharko genukeen, baina hilabete asko daramazkigu herritarrekin hartu emanetan eta horrek bere fruituak eman ditu.Herritarren beharrak, kezkak eta nahiak identifikatu ditugu eta horiei erantzuna emango diegu.\n38. Herrian, gaur egun, Maxixatzen herri komunikabidea da erreferente nagusia. Udalak Kontzejupetik ateratzen jarraitzen du, eta garbi dago, udal propagandarako erabiltzen duela, interes alderdikoiekin. Duela zortzi urte EH Bilduk ere eutsi egin zion Kontzejupetik argitaratzeari... legealdi berrirako, ze asmo du EH Bilduk gai honekin?\nGarbi daukagu Maxixatzen indartu behar dugula eta horretarako beraiekin elkarlanean jarraituko dugula, herri komunikabide erreferentea izatea nahi dugu eta bide hori jorratuko dugu.\nAurreko legealdian ehbilduk ere herri komunikabidearekiko apustua garbia erakutsi zuen. Momentu horretan kontzejupe ateratzeko kontratu bat lotuta zegoen eta atzera botatzeak ezohiko gastua zekarkien udalarentzat, baina aldaketa garbia egin zuen, aldizkari propagandistikoa alde batera utzi eta udal gestioen transparentzirako erabili zuen.\nGarbi dago, herri komunikabide bat ez dela udal gestioak argitaratzeko, bere funtzioa ez dela hori, horregatik gestio hoietarako beste bide bat ere jorratu beharko dugu udal web-etik haratago, baina beti ere garbi izanik Maxixatzenekiko apustu egiten dugula..\n39. EH Bildutik Maxixatzen proiektua babesten duzuela adierazi izan duzue, Kontzejupetik-ek gaur egun betetzen duen funtzioa Maxixatzeneko kanalak erabilita bete daitekeela uste duzue? EH Bildu gobernatzen egon zenean zergatik jarraitu zen Kontzejupetik argitaratzen?\nArratsaldeon; galdera honen erantzuna aurreko galdera batean aurki dezakezu.\n40. Kiroldegiaren publifikazioa proposatzen duzue. Ikastaroak ematea azpikontratatzea aurreikusten duzue? Igeriketa ikastaroak eta igeri eskola Azkoitian bertako igeri elkartearen esku geldituko litzateke, edo hau ere lehiaketa publikora aterako litzateke? Zenbait herritan azpikontrata batek gestionatzen ditu, bertako taldeen aurka joango litzatekeelarik.\nMomentu honetan igeri elkartearen esku geratuko liratezke, ez dira lehiaketa publikora aterako. Bdakigu langile asko dagoela elkarguneari lotuta eta guztien lana bermatuko dugu. Moduak aztertu beharko dira, sindikatuekin eta langileekin elkarlanean, lanbaldintza eta soldata duinak bermatzeko. Zenbait herritan badakigu azpikontratazio batzuekin baldintza exkaxak dituztela, baina gauzak egin behar ez bezala egiten ari direlako.\n41. Aupa Ainara, tori galdera: Duela zortzi urte udal gobernuak herritarren partehartzeko bide ezberdinak jorratu zituen, aurrekontu partehartzaileak kasu. Hurrengo gobernu taldeak kolpetik denak kendu zituen eta herritarren partehartzeko aukera berriro hutsaren hurrengoa bilakatu da azken urteotan. Zer duzue buruan gai honen inguruan?\nAurreko legealdian pauso handiak eman ziren herritarren partehartzea sustatzeko, baina 4 urte hauetan atzera egin da guztiz, partehartzea alde batera utziz.\nUdal gobernuan jarriko bagina, berriro ere bide horri helduko genioke gogotsu, herriari eman behar zaiolako hitza. Denon Herria berriro martxan jarriko dugu.\n42. Beti elkarrek gaizki egindakoa esaten duzue. Udal gobernuak zer egin du ondo? Zer lan izan da aipagarria? Zer lan egin dute ondo gainerako oposizioko taldeek?\nUdal gobernuak ondo eginiko gauzak ere izango ditu jakina, adibidez Hizkuntza eskolaren kasua. Proiektu interesgarria izan da herriarentzat, baina bere kokapenak beharrezkoa den beste proiektu bat atzera bota du, EGUNEKO ZENTROA. Zaharren egoitza herrira jeistearen beharra ikusita, pausoak ematen hasi ginen aurreko legealdian eta Egunerko zentroa jeistea zen lehena. Bertan behera utzi zuten hizkuntza eskola egiteko, eta guri iritziz hizkuntza eskola jartzekobeste toki batzuk bazeuden, bi proiektuekin aurrera eginez.\nOposiziak ze lan egin duen ondo?? Egia esan ez digute lan egiteko aukera haundirik eman, gehiengo osoarekin, ezin izan dugu gure proiekturik edo gure proposamenik aurrera eman izan. Hala ere lan oso txukuna egin dugula garbi daukagu.\n43. Javier Zubizarretak ez du eztabaidarik nahi, zergatik dela uste duzu? Eta herritar guztiek hori jakin dezaten zerbait egiteko asmorik baduzue?\nAlkateak eztabaidari uko egitearen arrazoiak, ezin ditut nik eman, ez baitakizkigu. Hori bere ardura da herritarren aurrean esplikazioak ematea.\n44. Pelotai Eune dela eta sortu den aferari, edo berdintasunaren bidean egiten diren erasoei nola erantzungo diezu? Azkotiko Udalak zer jarrera erakutsi beharko luke? Eta irudi hutsetik harago zer egiteko prest zaudete?\nGaldera honen erantzuna, goiko galdera batean aurki dezakezu.\n45. Zaborren gaian atzerapauso handia eman da, birziklapen tasak behera egin du nabarmen. Zer egingo duzue birziklapena igotzeko?\nGaldera honen erantzuna, gorago aurki dezakezu.\n46. Legegintzaldi honetan gazteen eta parranden inguruan egon den polemikaren inguruan zer iritzi duzu? Alkate bezala nola bideratuko zenuke gaia?\nGaldera honen inguruan, erantzuna gorago irakur dezakezu.\n47. Egoitza Kalera herri mugimenduaren aldarrikapenarekin bat egiten duzu? Posible ikusten duzu aurrerapausorik ematea norabide horretan? Bestalde, zer iritzi duzu zaharren egoitzetako langileen grebaren inguruan?\nEzinestekoa da zaharren egoitza kaleratzea, herritar orok dugu eskubidea duintasunez bizitzeko, eta dauden lekuan egonda, eskubide hoiek urratzen zaizkie.Ehbildutik,herrira jeistearen beharra ikusi zen aurreko legealdian, eta horretarako pausoak eman ziren, eguneko zentroa gaztañeneako eraikinean egiteko proiektua eginez. Bertan behera geratu zen legealdi aldaketarekin.\nHala ere pausoak ematen jarraituko dugu bide horretan.\nEgoitzako langileen aldarrikapenen inguruan, langileek ez badituzte baldintza duinak lanerako, ezinezkoa dute behar bezalako zerbitzua eskeintzea eta hori bertako egoiliarren kalterako ere bada.Lan baldintza duinengatik borroka dezagun, guztiei eragingo die eta. Baldintza duinagoan, zerbitzu hobeagoa…\n48. Nolako Azkoitia irudikatzen duzu? Zer lehenetsiko zenuke?\nAzkoitia bizi bat,merkatari txikiekin, kultur eskaintza anitzarekin, guztientzat lekua duena, inor baztertuko ez duena, bizitza duinez osaturikoa, herri irisgarria. Berdintasuna eta inklusibitatea oinarri dituena, partehartzailea, kritikoa eta eraikitzailea.\nLehenetsiko zukeena: Bizitza duinez osaturikoa, horren barnean doazelako beste guztiak.\n49. Sentipena dut urte hauetan Azpeitira begira ere egon garela azkoitiarrak enbidia puntu batekin. Han hainbat proiektu handi gauzatu dira: plaza, berdura plaza, igerilekua, Loiola bidea.... zergatik ez da posible hori Azkoitian?\nIzendatu dituzun proiektu hoiek eta beste batzuk azkoitian ere egitea posible da eta izan da, lehentasun kontua da. Eta zergatik ez, onartzea gauza askotan gure aurretik doazela eta beraietatik ikasi dezakegula, badakit laguntzeko prestotasun guztia izango dutela.\n50. Legegintzaldi osoan ezer gutxi egin dela dirudi, eta orain, hauteskundeen aurretik, proiektu batzuk amaitzeko korrika eta presaka dabiltza —parke estalia esaterako—, itxuraz boto bila. Kanpainaren erabilera ez etiko baten aurrean gaude? Legediak onartzen du hori egitea?\nLegealdi hontako 3 urteetan ezer gutxi egin dute eta orain azken momentuan aurrerago egin ez dena egiten saiatu dira, parke estalia, xabier munibe kaleko bidea, altzibar eta jausoro arteko zubia… Legalki egin dezakete, moralki zuzena den?? Ezetz esango nuke, herritarren beharrei ahalin eta azkarren erantzun beharrean, azken unerarte itxaron dutelako, erabilera politikoa? Bakoitzak epai dezala.\n51. Sareetan zabaldu duzun aurkezpen spotean Azkoitian 2011tik zinegotzia zarela adierazten dezu. Nolatan hanka sartze hori?\nArrazoi duzu, hanka sartze bat izan dugu, baina espero dugu hori kontutan ez hartzea.\n52. Oñederrekin zer gertatu(ko) da? Inork ez duzue aipatu zuen programetan eta oso gai garrantzitsua deritzot.\nOñederren kasua esplikatu ahal izateko, denbora asko beharko genuke. Motzean esanda, EAJren gestio txar batengatik, udala urtean ia 100.000 euro ordaintzen ari da lixibiatuengatik eta jarraitu beharko du, eta soluzioa zaila du.\n53. Zaborren kudeaketaren gaian pauso ausartak eta esanguratsuak eman ziren EH Bildu Udalean egon zenean. Aurrera begira zer asmo dituzue gai horretan? Azkenaldiko bilketa datuak ez ditut ezagutzen, baina pena ematen du zenbait edukiontziren inguruan eta barruan dagoena ikusteak.\nGaldera honi erantzuna, aurrerago irakur dezakezu.\n54. Asteburuetan, bereziki larunbatetan, parranda giroa egon ohi da herrian. Inguruan bizi garen herritarrok taberna kanpoaldean sortzen den zarata eta hurrengo goizeko zikintasuna gertu bizi ditugu. Herritarrok parranda egiteko eskubidea dugun bezala, atsedenerako eskubidea ere badugu. Nola uztartu daitezke bi kontuak? Gai honen inguruko proposamenik ba al duzue?\nHerritar guztiok dugu eskubidea aisialdiaz goxatzeko, baina baita atsedenerako ere, elkarbizitza bat aurkitu behar da eta elkarrekiko errespetua.\nProposamen desberdinak atera eta jorratzeko, interesgarria izan liteke bizikide eta tabernariekin elkarlanean jartzea, soluzioak emateko.\nGarbitasunari dagokionez, alde batetik kontzientzio lan bat egin beharko da herrian, kaleak txukun izateko eta bestetik garbitasun arazo hoiek udalak bere gain ere hartu beharko ditu.\n55. Kaixo Ainara. Inork ere aipatu dituen eta herriaren parte diren etxeko eta kaleko animaliei buruz zenbaterainoko enpatia du EH Bilduk? Kontuan hartuko al ditu norbaitek behar batzuk dituztela eta kasu askotan ez dela bere ongizatearekin pentsatzen? 'Kaka jaso', 'lotuta eraman', 'txipa jarri'... aginduak besterik ez ditut ikusten animaliei buruz pentsatzen denean. Ikuskizun edo dibertitzeko tratazen dira beste askotan. Errespetu hitza bere osotasunean aplikatuta ikusiko ote dugu animaliekin ere Azkoitian?\nAnimaliekiko errespetu osoa dugu eta horregatik gure ideiekin modu koherentean jokatu izan dugu eta jokatuko dugu.\n56. Azkoitiko herriko errepide zati asko egoera txarrean daude. Horiei konponbiderik emateko asmoruk baduzue edo beste lau urte zai egon beharko dugu mugimengu pixka bat ikusteko?\nErrepide batzuen eskumena diputazioarena da eta kasu hoietan beraiekin lan egin beharko dugu, errepide hoien konponketa eta mantenurako. Eta udalaren esku daudenetan dudarik ez izan esku hartuko dugula, bai eriduneko errepideetan eta baita auzoetakoetan ere, behar haundia dago eta.\n57. Azkoiti herri euskalduna dela esan ohi dugu, azken ahozko kale neurketetan ere erabilerak gora egin du, hala ere badago zer hobetua: merixuen ezagutza/erabilera, merkatal gune handietako hizkuntza paisaia… neurri handi batean udalaren esku dauden arloak. Udalak eragin lezakeen esparruetan eragiteko asmorik ba al duzue? Nola?\nEuskaren erabilera goraka doa eta horri eutsi behar diogu. Udaletik, gure esku dagoen guztia egingo da igoera honi jarraipena emateko. Aek-rekin elkarlanean, Maxixatzeni indarra emanez, UEMAn sartuz. Arlo askotan dago zeregina eta pixkanak guztietara iritxiko gara.\n58. Arratsalde on. Alkatetza lortuz gero, espainiar bandera eta Europar Batasunekoa kentzeko asmorik?\nLegalki nahiko lotuak gaude gai horretan, baina ahalik eta ezkutuen geratzeko saiakera egingo dugula zalantzarik ez izan.\n59. Arratsalde on. Udalera iristen bazarete, zer udaltzain eredu proposatzen duzue? Ez da oso atsegina herriko Udaltzainak ertzain moduan jokatzea. Bestetik, aukera ikusten duzue, herrian dagoen ertzain etxea ixteko? Hala bada, borondate politikorik izango duzue hori gerta dadin?\nUdaltzaingoei dagokionez, herrian eta herritarrekin kontaktuan egon behar dute, beraien beharrei erantzuteko. Ertzain etxeari buruz, momentuz oraindik funtzionamentuan dago, utzik geratuko balitz, agian bertan zer egin aztertu beharko litzateke.\n60. Kaixo Ainara. Herritarren atseden abermatzeko orduan EH Bilduk zer proposamen egingo lituzke? Udako terrazak, kaleko zarata...\nHonen erantzuna aurreragoko galdera batean aurki dezakezu.\n61. Kapitalismoak egunero hiltzen ditu langileak gurean. Azken egunetan bi. Ze neurri hartuko dituzue langileak babesteko?\nGure esku dauden kontratazio publikoetako pliegoetan, langileen lanbaldintza duinak eta 1200 eurotako soldatak bermatuko ditugu. Langileen segurtasuna eta lanbldintza duinak gure lehentasunetanak dira\n62. Ze proposamen dituzue LGTBekiko? Aurrera goaz, baina oraindik gazte asko LGTBfobiaren biktimak dira. Nola babestuko zenukete kolektiboa?\nBerdintasun saila sortzearekin batera, diagnostiko bat egingo dugu herriko LGTBI kolektiboaren egoera hobeto ezagutzeko eta hauen problematika konkretuei erantzun ahal izateko. Horretarako partida propioa jarriko da.\n63. Kaixo. Ez dakit udaletxe batetik posible al den, baina aukera baldin badago, Plazan dagoen jauregia, Etxe Beltz, Musika Eskolako etxe txikia eta abar desjabetu edo negoziazio baten bidez herriarentzat izateko aukerarik ikusten al da? Nire ustez, eraikin historiko horiek herriaren mesederako egon behar dira, eta ez, ez dakit non bizi den jauntxo edo duke baten eskuetan. Iruditzen zait leku ederrak direla eraikin horietan eguneko zentroa, Kafe Antzokia, Gaztetxea, Liburu denda-kafetegi jartzeko. Eskerrik asko.\nAipatu dituzun eraikuntza historiko hoiek esku pribatuetan daude momentuz, eta guztiz ados zurekin, interesgarria izango litzatekeela udalaren esku geratzea. Hausnarketa hori egin dugu, eta horrek herritarrei eskeintza ugari egiteko aukera emango liguke, adibidez, eguneko zentroa, kultur gunea, egoitza… Begiratu egin beharko da ze aukera ditugun.\n64. Kaixo: Azkoitiko Plaza eraberritzeko asmorik bai? Azpeitian EH Bilduk egin duenari begiratzea ez zen gaizki egongo. Lurra hobetu, autoak kendu etab. Azkoitiarrok Plaza bizi bat nahi dugu, gazte zein helduen gozamenerako. Autorik gabea. Eskerrik asko.\nEgia da azkoitiko plazak egokitzapen batzuk behar dituela, auto asko igarotzen da bertatik eta horrek lurra ere izorratzen du. Arriskua ere badago bertan aparkatuta dauden autoak kaletik pasatzen direlako eta zenbait ordutan, arriskua sortzen delako. Zerbait egin beharra dago arazo hauek denak ekiditzeko, eta horretan jarriko gara.\nEskerrik asko zuen galderengatik, guztiei erantzuteko denborarik gabe geratu naiz, auzotarrekin bilera bat dudalako. Hala ere erantzun gabeko galdera guztiei erantzungo diet datozen egunetan.\nBeste galderaren bat izanez gero, zuzendu nigana eta gustura erantzugo dizuet.


Armarria - Pasaia\nUdal artxibo nagusian ageri den Pasaiako armarriari buruzko lehen aipamena 1735eko azaroaren 26koa da, Juan Antonio de Hozes y Sarmiento Castillako kronistak emandakoa:\nPasaiako armarria irudikatzen duen olio-pintura. 2002an Pedro Etxeberria Ansak egin zuen, diseinu ofiziala eguneratzearren. Hura ere Pedro Etxeberriak berak egin zuen 1955ean, Pasaiako Udalaren eskariz.\nBehean eransten den fitxategian aurreko agiria digitalizatuta aurkituko duzu.\nEsteka honetan udaletxe zaharrean armarriei ateratako argazkiak ikusiko dituzu: ARGAZKIAK IKUSI\nJuan Antohio de Hozes y Sarmiento-ren 1735-11-26ko ziurtagiria (PDF 2,7 Mb)\nHarmarria JPG formatuan


Zirraragarritasunaz... - Alex Uriarte - bizkaie.biz\nAlex Uriarte\t2017-01-28 22:25\nBenidormen, entrenamendu plan titaniko baten erdian eta urtarrilaren 28 buruzuri batean, 6 orduko entrenamendu egun baten ostean hausnartzen diranak.\nHasikeran ez daukazu ezer, errubera bi, helduleku bakarra, eta halango amorru-irrika moduko bat. Hasieran daukazu zure leihoko irudi bera mila aldiz, daukazu errepidearen konplizidadea, daukazu aldi berean pedalkada bakotxa hasi eta amaitzeko gogoa, beste ezebez.\nBizikletea basapiztia edarra da, erasorako prest beti. Ez da erraza mobiduteko beharra daukanari erretratu bat ateratzen, lausoegi atera zeinke akaso. Edo geldoegi bestela. Horixe bera da entrenetea, basapizti horreri argazki bat ateratzen saiatzea. Ez mobiduegi, ezta geldoegi bere. Bizi estilo bihurtutako ames honek, mundu erdia eta miloeka momentu egin zituan denporearen sabeletan, norberaren mundura jaio orduko. Horrexegatik akaso neure nomada antzeko izakera hori, gerora etorri izan dan afizinoaren aurrekari.\nSarri gatxa da asmetea denporea galtzen ala irabazten zabilzan. Orduan, badaezpada lez egiten dozuz gauza guztiak: jan, lo, barre egin, eskerrik asko esaten ikasi, etxera deitu, maitatu, sentidu, argazkiak atara, errubera biren ganera igoteko ordua heltzen dan arte. Irratian, telebistan eta bestelakoetan, hizkuntza bakarreko formulea da nagusi: futbolarena gehienbat. Kirolaren ablazioa askotan. Sinisten hasita nago arrakastea dala hamen eta orain, errubera biren ganean kontinentea hamaikagarrenez zeharkatzen egotea eta ez nabil zifra jarraitzaile eta kilometroez, gauzak nork bere erara egiteaz baino.\nBatzutan, egiten dodana munduak izan beharko leukenari buruzko hausnarketa sakona da. Egolatra eta neurekoi samarra, bai. Baina besteetan, ez da nerabeentzako joku inozo bat besterik, huskeria bat. Era honetako entrenamendu kanpoetan zagozanean, etxetik urrun, komenidu da bi definizino horreen tartean nonbait, zeure tokia bilatzea. Bestela, mundua zabalegi eta luzeegia izan daiteke, nahiz eta nik mundua kilometroka eta bide baztarratan barrena baino ez dodan ikusten.\nMila gauza egongo dira segurutik errubera biren ganera igotea baino zirraragarriagoak, baina ahaztu egin jataz. Memoria kaskarra neurea. Oraindino ez dogu asmau bide ertzetik ikusten dana behar bezela espliketan, jenteari merezidu dauen neurrian eskertzen, ezetz esaten. Gure burua engainaten dogu, hori lortu bitartean ez dogula pakerik eukiko –eta antzekoak- errepetiduta. Baina jakin badakigu ertzetik ikusten dan hori ez dala guzur eder bat besterik. Bolumena atxaki bat dala bizirik gagozala aldarrikatzeko eta haren atzean gordeko dogula betirako guretzako bakarrik gura genduan ha.\nNi oso memoria txarrekoa naz. Baina, bai, behar bada mila gauza egongo dira errubera biren ganera igotea baino zirraragarriagoak diranak...\n"Garunen greba luze honetan eskirolak izango gara." #hankakezetzdinoeniensakatubixotzagaz. Don't forget your roots. Instagram: @alextxou Twitter: @alex_gepar


Ekintzaile izatetik enpresari izatera - Ekion\nEkintzailetzaren bidea ekiten dugunean pentsatzen dugu gure bidea beti bera izango dela, baina, gora-behera ugari dituen bidea izateaz gain, garapen profesionala bermatuko duena ere izatea nahi genuke, ezta? Ekintzaile izatetik enpresari izateko bidea desberdina izango da ekintzailearen arabera.\nEkintzaile izatetik enpresari izateko bidean pentsatzeko era da aldatu behar dugun lehen gauza. Hau da, ekintzaile izatetik enpresari izatera igarotzeak ez du esan nahi -ez behintzat gure ikuspegitik- enpresa kopuru aldetik handitu behar denik, edota enpresa txiki izatetik nazioarte mailako enpresa bat izatera igaro behar dugunik. Gure proiektua ikusi eta garatzeko moduan dago aldaketako lehen pausoa, eta gerora, beharbada iritsiko dira gainerako pausoak, ala ez.\nEkintzaile izatetik enpresari izatera: garapena\nHasieran, ekiten dugunean, nahiz eta ekiten dugun lan esparrua ziurrenik ezaguna izan; “berriak” sentitzen gara, gure lanean onak garela “demostratu” behar dugu une oro eta horrek gure lan egiteko moduan ere eragina du. Ez gara txikitasunetik haratago joaten gure helburu eta pentsamenduetan ere eta horrek eragin zuzena du gure proiektuaren garapenean. Ekintzaile moduan denbora bat daramagunean lanean, gure lan egiteko/bezeroekin harremantzeko/estrategiak pentsatzeko bideak hobetzen ditugu eta horrek proiektu handiagoak egitera garamatza gehienetan, jende gehiagorengana iristen hasten gara. Ondorioz, beti gu ibili beharrean bezeroei zerbitzu berritzaileak eskaintzen. Une batetik aurrera, lan komertzial horrek ezinbestekoa izaten jarraituko duen arren, bezeroak gure zerbitzuak eskatzen hasiko zaizkigu zuzenean.\nHau da, gure aurreko lana ondo egiten aritu garen seinale izango da hori. Edota, elkarlanerako proposamenak jasotzen ditugunean ere, aurrez egin ditugun bilera ugari horien fruitu dela esan genezake. Beraz, denborarekin gure proiektua ulertzeko modua ere aldatzen hasiko gara, nahi gabe izanik ziurrenik hasieran: hasieran nahiko lan izango dugu gure proiektuak nola aurkeztu asmatzen, gerora gure interesekoak diren bezeroengan jada ezagunak izango garenean.\nBeraz, aldaketa horiek ere gugan eragina izan behar dute, gure lan egiteko moduan eta gure proiektua ulertzeko moduan, noski. Ikuspegi aldaketa bat da, gure proiektua sendotzen doanaren seinale izango da. Ez du zertan pertsona baten kontratazioa izan beharrik aldaketa hori. Agian gure diru sarrerek ez dute horretarako ematen edota besterik gabe, ez dugu gure proiektua zentzu horretan handitu. Baina, proiektua sendotzen doan neurrian, gure proiektuarekiko ikuspegia ere zabaltzen joango da. Garapen bat da, hasieran aipatu dugun moduan. Proiektuaren arabera, bide batetik edo bestetik garatuko dena eta edozein modu izango da onuragarria, baldin eta ekintzaileak berak bide hori jorratu nahi badu. Batzuek enpresa handitzeko behar material eta ekonomikoa izango dute garapen horretan, beste batzuek beren kondizioak hobetuko dituzte inbertsio ekonomikoa eginez,etab. Edozein modu izango da egokia, garrantzitsuena ikuspegia garatzen eta moldatzen joatea da.\nEkion 2021-05-25 2021-04-19 Bidean\n← Emakume musikariak: ahizpatasuna\nHazion-eko Marijo Arrieta kideari elkarrizketa Korapilatzen saioan →


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Mekanizazioa (Heziketa Zikloa). Erdi maila" topic_facet:"Instalazioen irudikapen grafikoa (Modulua)" format:"eBook" author_facet:"Elhuyar Hizkuntza Zerbitzuak"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazioen irudikapen grafikoa (Modulua) Formatua: Liburu elektronikoa Egilea: Elhuyar Hizkuntza Zerbitzuak\nEkipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...